Шундай касб бор-ки... | Ўзбекистон "Адолат" социал-демократик партияси\nШундай касб бор-ки…\n1 Сентябрь, 16:01 • Марказий аппарат, Муносабат, Янгиликлар • 342 марта кўрилди • Комментариев к записи Шундай касб бор-ки… нет\nҲа, дунёда касблар кўп. Ҳар касбнинг фақат ўзига хос хусусиятлари, жиҳатлари бор. Айни пайтда дунёда шундай алоҳида масъулиятли ва шарафли касб борки, бу Ватанни ҳимоя қилиш, уни қўриқлашдир.\nВатанимиз сарҳадлари дахлсизлигини туну кун сақлаётган, элнинг хотиржам ҳаётини кафолатлаётган миллий армиямиз ҳақида гапирарканмиз, беихтиёр устоз Ойбек домланинг ўтли мисралари ёдга тушади: “Ватанни сев, тупроғини ўп, Ҳар қаричи муқаддас бизга. Чўлидаги ҳатто қуруқ чўп Жондан яқин юрагимизга”. Дарҳақиқат, айнан ҳарбийларимиз фаолиятининг моҳият-мазмунини очиб берадиган, унинг қадр-қимматини намоян этадиган шеър мисралари бу.\nҲаммамиз кўриб-билиб турибмиз, истиқлол йилларида мутлақо янги кўринишдаги Қуролли кучларимиз шаклланди. Армиямиз жанговар тайёргарлиги, техникаси ва имкониятлари бўйича Марказий Осиё давлатлари ҳарбий кучлари орасида етакчи ўринни эгаллаётгани бежиз эмас. Буни яқинда Россия далаларида ўтказилган кўрик-танлов натижаларидан ҳам англаб олдик, кўпчилигимиз. Бугун, дунё миқёсида вазият ҳар лаҳза ўзгариб, мутлақо кутилмаган ҳудуд ва нуқталарда қуролли тўқнашувлар юз бериб турган шароитда юртимиз ўзининг қудратли мудофаа қалқонига эга бўлиши фаровон ҳаётимизнинг ва янада юксалишларга кўз тикаётган эртанги кунимизнинг ишончли кафолатларидан биридир.\nБир пайтлар, шўролар даврида ёшлар ўртасида армиядан қолишнинг минг бир усул-найранглари ишлаб чиқилганди, ота-оналар эса шу мақсадда ҳарбий комиссариатлардан, шифохоналардан таниш-билиш топиб, фарзандларини ҳарбий хизматдан олиб қолиш йўлларини излашарди. Икки йил, баъзан ҳатто уч йил давом этадиган армия хизматининг ўзи ҳам қўрқинчли муҳит, адолатсизлик ҳукмрон ёвуз гўшага айлантирилганди: ваҳший “дедовшина”, ошкор миллатчилик; номи “армия”, аскарнинг қиладиган юмуши эса “қора” иш: ғишт ташиш, сувоқ қилиш, бетон қориш… Бу ҳам етмагандек, ҳарбий қисмлардан қаторлашиб тобутлар келарди…\nБулар энди қўрқинчли туш каби ортда қолди. Шукрки, Мустақиллик шундай дориломон замонларни насиб этди. Энди ҳарбий хизматга бориш, унинг сарҳадларини ҳимоя қилиш учун бел боғламаган йигитнинг ўзи йўқ. Ҳарбий хизмат ўташ мақсадида йиллаб танловларга тайёргарлик кўраётган Ватан ўғлонлари қатор жисмоний ва тест синовларидан ўтказилмоқда, уларнинг орасидан энг муносиблари танлаб олинмоқда. Улар “Ватанга қасам” дея йил давомида шу муқаддас заминни кўз қорачиғидек асраш учун йигитлик куч-қувватини бахшида этишмоқда.\nБугун биз миллий армиямиз қудратига ишонамиз. Ҳа, улардан ҳаммамизнинг, халқимизнинг кўнгли тинч. Ҳарбий хизматчиларимиз ҳам оиласидан, яқинларидан шунчалар хотиржам, ўзларининг келажакларига, ёруғ юз билан ота-онаси, қадрдонлари бағрига қайтишига ишонч билан боқишади.\nШу ўринда таъкидлаш жоизки, бугун ҳарбий хизматга бориш йигит киши учун муқаддас ва шарафли бурчга айланган. Қолаверса, бирон қизнинг эшигига совчилар боришганда савол-жавоб “куёв бўлмиш ҳарбий хизматга борганми?” — деган жиддийгина саволдан бошланади. Шу боис ҳам йигитлар болалик кезларидан Ватанни ҳимоя қилишга қатъий бел боғлайди. Аслида бу мақсад бўлажак ота-онанинг қалбидан бошланади. Айниқса, оталар Яратгандан Ватанини ҳимоя қилишга қодир бўлган, унинг корига ярайдиган фарзандлар умид қилишади. Шундай фарзандларга ота-она бўлишнинг ўзи ҳам бир бахт…\nБугун унинг сафларида бўлиш ҳақиқий бахтга айланган Миллий армиямизни ҳар томонлама ривожлантириш ва мустаҳкамлаш борасида ишлар узлуксиз ва изчил давом эттирилмоқда. Президентимиз, Қуролли кучлар Олий Бош қўмондони Шавкат Мирзиёев 28 август куни Жанубий-ғарбий махсус ҳарбий округ қўшинларининг жанговар тайёргарлик режасига мувофиқ “Каттақўрғон” дала-ўқув майдонида ўтказилган оператив тактик машқларни кузатгани ҳам фикримиз далилидир. Юртимиз етакчиси бу ерда қўшинларимиз сафида қўлланиб келинаётган ҳарбий техника ва қурол-аслаҳалар, яъни зирҳли техникалар, артиллерия қуроллари, мотоўқчи бўлинмаларидаги автомобиллар, разведка ва алоқа воситалари билан танишди, дала-ўқув майдонида ҳарбий мутахассислар билан суҳбатлашди, уларни ҳар томонлама қўллаб-қувватлаш, хизмат ва ҳаёт шароитларини яхшилаш, билими ва маънавиятини юксалтириш масалаларига алоҳида эътибор қаратди. Жумладан, ҳарбий хизматчилар учун ҳар йили кўп қаватли турар-жой бинолари қуриш дастурига мувофиқ, жорий йилнинг ўзида 1 минг 224 ҳарбий хизматчининг оиласи учун 56 та турар-жой биноси қурилиши мўлжалланганлиги ҳам бу фикрнинг тасдиғидир.\nСамарқанд шаҳрида давлатимиз раҳбари раислигида ўтказилган видеоселекторда эса Қорақалпоғистон Республикаси Жўқорғи Кенгеси раиси, вилоятлар ва Тошкент шаҳри ҳокимлари ҳудудларда мудофаа тизимида амалга оширилаётган ишлар юзасидан ҳисоботлар беришди.\nЮртимиз етакчиси бир муаммони таъкдилаб ўтди. Чиндан ҳам, ҳавас қилса арзийдиган Қуролли кучларимиз бор. Афсуски, ҳарбий-ватанпаварлик мавзусида ғоявий-бадиий савияси етук, замонамиз қаҳрамони улуғланган бадиий асарлар, кинофильмлар яратилмаяпти ҳисоб. Бу вазифани адо этиш, табиийки, барча ижодкорларнинг биринчи навбатдаги бурчи бўлиб қолиши керак. Эндиликда юртимиздаги ҳарбий таълим муассасаларимиз “Темурбеклар мактаби” деб аталаётгани, салоҳиятли ҳарбий кадрларни тайёрлашни қуйидан бошлашимиз кераклигини кўрсатади. Шу билан бирга юртимизда, бошқа лицейлардан тубдан фарқ қиладиган 29 академик лицей фаолияти йўлга қўйилаётгани бугунги илм-фан соҳасидаги ҳаётимизни янгилаш билан бирга ижодкорларга ҳам илҳом бағишлаши аниқ.\nБиз ҳарбийларимизни ҳар қанча шарафласак, уларни ҳар қанча мадҳ этсак оз. Юртимиз етакчисининг Қуролли кучларимиз ташкил этилган сана ва Ватан ҳимоячилари кунини одатдаги тайёр қолиплар бўйича эмас, мутлақо янгича ёндашув асосида, умумхалқ байрами сифатида кенг нишонлаш юзасидан аниқ топшириқлар бергани ҳам ҳаммамизни ижодий фаоликка ундади.\nБир сўз билан айтганда, Ватан тинчлиги учун, унинг сарҳадларида тик туриб ҳар қандай таҳдидларнинг олдини ола биладиган Қуролли Кучларимиз бутун элнинг ардоғида ва эътиборида бўлиши жоиз. Бу бугунимизнинг ҳам, эртанги кунимизнинг ҳам асосий талабларидан бири бўлиб қолаверади. Бу талабга “лаббай” дея жавоб бериш эса барчамизнинг бурчимиздир.\nСиёсий Кенгаши раиси ўринбосари.\nШундай касб бор-ки… was last modified: Сентябрь 1st, 2017 by matbuot\n« Ўзбекистон Президенти Шавкат Мирзиёевнинг Ўзбекистон Республикаси мустақиллигининг йигирма олти йиллигига бағишланган тантанали маросимдаги нутқи Мустақиллик – энг олий неъмат! »


Бугун эрталаб Краснодарда содир этилган портлашлар оқибатида уч киши нобуд бўлди, 20 га яқини яраланди.\nПортлаш мосламалари учта жамоат транспорти бекатларига ўрнатилган бўлиб, улар ўн дақиқалик оралиқ билан бирин-кетин портлатилган.\nФавқулодда вазиятлар вазирлигининг вилоят бўлими масъули портлашларни террорчилик ҳаракати дея баҳолади.\nПортлаш содир этилган ҳудудлар милиция томонидан тўсиб қўйилди. Айни пайтда, тергов ишлари бошлангани айтилмоқда.


Ишдан бўшатилган банк ходимасига иш ҳақи ва маънавий зарар ундириб берилди - EFFECT.UZ\n. 08:41 | 27.08.2021\nБош прокуратура фуқаро Н.Файзиеванинг меҳнат низоvига оид суд қарорларидан норозилиги ҳақидаги мурожаатини ўрганиб чиқди. Аниқланишича, Н.Файзиева “Пойтахтбанк” АЖда ишлаб келиб, банкнинг ташаббусига кўра, 11.09.2019 йилда ишдан бўшатилган, дея хабар бермоқда Бош Прокуратура матбуот хизмати.\nСуд ажримларига нисбатан Бош прокуратура томонидан ишни кассация тартибида такроран кўриш ҳақида протест келтирилди. Иш 19.08.2021 йилда Ўзбекистон Олий суди фуқаролик ишлари бўйича судлов ҳайъатида кўрилиб, Бош прокуратура протести қаноатлантирилди.


АҚШ президенти Барак Обаманинг ҳарбий академия кадетлари олдида қилган чиқиши чоғида янграган баёноти келаси ҳафта эълон қилиниши кутилаётган миллий хавфсизлик стратегиясининг бир қисми ўлароқ баҳоланмоқда.\nАҚШнинг ҳар бир президенти миллий хавфсизлик стратегиясини очиқлаши лозим ва кўпгина кузатувчилар Обама нутқи миллий хавфсизлик борасидаги АҚШнинг аввалги президенти Жорж Буш белгилаган сиёсатидан ортга чекиниш бўлганини айтмоқдалар.\nЖорж Буш ўз миллий хавфсизлик стратегиясини 2002 йилда очиқлаган ва унда АҚШ миллий манфаатлари биринчи ўринга қўйилган эди.\nЖорж Буш доктринасидан ортга чекинганлигига ишора қилган Обама дунё етакчиларини ҳамжиҳатликка чақирди.\n- Ушбу асрнинг юки биргина аскарларимиз елкасига тушмаслиги лозим. Бу юк, шунингдек, биргина АҚШ зиммасига юклатилмаслиги даркор. Бизнинг душманларимиз АҚШ ўз кучини ортиқча ишлатиб, заифлашиб қолишини истамоқдалар, деди Барак Обама.\nОқ уй раҳбари ўз чиқишида Ироқдаги АҚШ ҳарбийлари амалга ошираётган ишларни олқишлаб, “жорий йил кузда бир у ердаги ҳарбий миссиямизни ниҳоясига етказаётганимиздан мамнунман”, дея қўшимча қилди.\nОбама ҳарбий академияда қилган чиқишида Афғонистондаги миссияга ҳам тўхталиб ўтди. АҚШ президенти Афғонистондаги можаро “шаҳар ва фуқароларимиз экстремистлар ҳужумига учрагани туфайли бошланган” дея таъкидлаб, зўравонликлар шу кунгача давом этаётганлиги туфайли ҳарбий амалиётлар ҳануз олиб борилаётганини қўшимча қилди.\nАҚШ президенти, шунингдек, халқаро ҳамжамият билан бирга ишлаш мушкул иш экани, бироқ Афғонистонда муваффақиятга эришишнинг ягона йўлларидан бири давлатлар ўртасидаги кенг кўламли ҳамкорлик эканини билдирди.\n- Биздаги халқаро тизим нуқсонларини аниқ кўриб турибмиз. Лекин Америка халқаро ҳамкорликдан чиқиш орқали муваффақиятга эришмаган. Биз бу ҳамкорликни озодлик ва адолат сари йўналтиришдан муваффақиятга эришганмиз. Шунинг учун давлатлар ўз мажбуриятларини бажарганда равнақ топади, ушбу мажбуриятларни эътиборсиз қолдирганда эса улар муваффақиятсизликка учрайдилар, деди Оқ уй раҳбари.\nОбама ҳарбий академия битирувчилари олдида қилган чиқишида АҚШ жамияти тараққиётига салмоқли ҳисса қўшаётган, жумладан, қўшинлар сафида хизмат қилаётган америкалик мусулмонларни ҳам тилга олиб ўтди.\n- Экстремистлар Америка ва Ислом ўртасида уруш бўлишини истамоқдалар, бироқ мусулмонлар, жумладан, АҚШ миллий армияси сафида хизмат қилаётган мусулмонлар воқелигимизнинг бир қисмидир, деди Барак Обама.\nМиллий хавфсизликка оид АҚШ президенти стратегиясининг келаси ҳафта ошкор қилиниши кутилмоқда.


Тожикистонда исириқдан кенг фойдаланилади. Хоналарда қуриган ўтни ёқишади ва бактерияни “ўлдиришади”. Эпидемиолог –шифокор Михаил Фаворовнинг фикрига кўра, айнан исириқ мамлакат аҳолисини инфекциядан қутқармоқда.\n“Мўғил учбурчаги”га кирувчи мамлакатларда бирорта ҳам коронавирус ҳолати аниқланмаган. Биз бунинг сабаблари ҳақида узоқ ўйладик: бунга балким қуруқ ҳаво ва иқлим сабабчидир, ёки исириқ. Ахир Марказий осиёда ушбу ўтдан узоқ йиллар давомида ҳавони зарарсизлантириш воситаси сифатида фойдаланишган”, – деди Фаворов.\nАйтганча, коронавирус ҳақида янгиликлар фонида Тожикистонда исириқ ва саримсоқ савдоси кўпайди.


2019 йилда қанча шахс судлангани маълум бўлди\n2019 йилда жиноят ишлари бўйича судлар томонидан 36 845 нафар шахсга нисбатан 28 846 та иш кўриб чиқилди. Мазкур кўрсаткичлар 2018 йилга нисбатан шахслар бўйича 24,2 фоизга, ишлар бўйича эса 24,4 фоизга камайган. Бу ҳақда Олий суди матбуот хизмати хабар берди.\n859 нафар шахс оқланди ва реабилитация қилинди, судланган шахслар сони 27 603 нафарни ташкил этиб, шундан 6 957 нафар шахсга озодликдан маҳрум қилиш ва 19 278 нафарига бошқа турдаги жазолар тайинланди, 1 368 нафар шахс шартли ҳукм қилинди. Судланган шахсларнинг 24 491 нафари эркаклар, 3 112 нафари аёллар, 10 700 нафари ёшлар (шу жумладан 497 нафари вояга етмаганлар) ва 873 нафари 60 ёшдан ошган шахслар.


Қовурға кемирчагидан қулоқ “ясаб” берилди - Darakchi\nҚовурға кемирчагидан қулоқ “ясаб” берилди\nДУНЁ 13.08.2014, 17:03\nБританиянинг Бешей шаҳрида истиқомат қилувчи 9 ёшли Киран Соркин туғма қулоқ нуқсонлари билан дунёга келган.\n9 йил давомида боланинг қулоқларини тиклаш йўлини излаган Соркинлар оиласига пластик жарроҳлар антиқа билдиришган. Улар болакайнинг қулоқларини унинг қовурғалари ёрдамида ўстириш мумкинлиги ҳақида айтишди. Бу ҳақда Glunews.ru нашри хабар беради.\n“Дастлаб биз Киранга эшитиш мосламасини имплантация йўли орқали ўрнатдик. Аммо у бу мослама билан тўлақонли равишда эшита олмади. Эндиликда биз унинг қулоқлари ўрнига қовурға кемирчагини олиб ўрнатамиз, натижада маълум вақт ичида қулоқлар ўрнида янги қулоқ шаклланади, шу билан бирга унга эшитиш бахтини ҳам ҳадя этган бўламиз” дейди пластик жарроҳ Нил Балстрод.\nАйни кунларда бемор қийин ўтган жарроҳлик амалиётидан сўнг ўзини яхши ҳис қилаяпти. Эндиликда у дўстлари каби қулоқчин ва кўзойнак тақа олади.\nАфсуски, Киран каби қулоқ нуқсони билан туғиладиган болалар дунёда жуда ҳам кўп. Ҳар куни Британиянинг ўзида 100 га яқин бир ёки ҳар икки қулоғида нуқсон бўлган чақалоқлар дунёга келади. Ушбу нуқсон тиббиётда микротия деб аталади.


33 ёшли Дмитрий Шин шу ёшида 3 маротаба қамалди. Унинг ҳамтовоғи Жавлон Пазилов 4 мартаба “ўтириб” чиқди.\nХалқимизда “Бекорчидан худо безор” деган доно нақл бор. Айниқса айни куч-қувватга тўлаб, меҳнат қилиб яйрайдиган бир даврида бекор юрган бўлса-ю, устига-устак икки-уч маротаба қамалиб ҳам ақлини топмаган бўлса, ундай ҳолда бундай йигитлар нима билан шуғулланишади? Албатта, осон пул топиб, кайфу сафо қилиш, яйраб-яшнаб маишат қилиш учун бирон жиноятга қўл уришади. Зеро, юртимизда олиб борилаётган изчил ислоҳотлар, ҳуқуқ-тартибот идоралари ходимларининг кеча-ю, кундуз тиним билмай қилаётган ҳаракатлари туфайли Ўзбекистон Республикасининг Жиноят кодексидаги “босқинчилик” деб аталган жиноят тури кескин камайиб кетган бўлсада, лекин гоҳо у ер, бу ерда бўй кўрсатиб қолмоқда.\nАбдуҳамид Холматов улар билан жазони ижро этиш колониясида танишганди. 2018 йил апрель ойи охирларида Дмитрий Шин бекор пулсиз юрган кунлари Абдуҳамидга қўнғироқ қилиб, бирон бир ўғирлик қилиб, пул топишни таклиф қилди. Шунда Абуҳамид ўзи истиқомат қилаётган Учкўприк туманидаги Палохон қишлоғида бир бой одам яшашлигини, унинг савдо дўконлари, дорихоналари борлигини, аммо унинг уйига ўзи кирмаслигини, ташқарида қараб туриши мумкинлигини айтиб қолди.\nШундан сўнг ўғирлик, босқинчилик жиноятларини ўзига касб қилиб олган Д.Шин ушбу ишга яна бир шерик керак- лигини ўйлаб, Жавлон Пазиловга қўнғироқ қилди. Жавлон рози бўлгач, ўғирликни 2018 йил 27 апрель куни кечқурунга режалаштиришди.\nБўлажак босқинчилик жиноятлари учун олдиндан тайёргарлик кўриш мақсадида ўша куннинг ўзида бозордан бир дона скотч, икки жуфт қўлқоплар сотиб олди. Сўнг ўзининг икки дона бош қийимидан ниқоб ясади. Шу куни кечқурун Ж.Пазилов ва А.Холматовлар Дмитрийнинг уйига келишганида, ўғирлик қилиш режасини тузишди, уйнинг қулфини бузиш учун узунлиги 30 см. темир арматура бўлаги ва уй эгалари қаршилик қилган тақдирда уларни боғлаб қўйиш учун скотч ўрамини ол-ишди ва кечқурунги соат 22:00 ларда А.Холматовнинг машинасида Пахлохон қишлоғи томон йўлга тушишди.\nЖ.Пазилов ва Д.Шин А.Холматовнинг машинасида Палохон қишлоғида яшовчи Дилшод Эргашев яшайдиган хонадон яқинига етиб келиб, ҳовлини кузата бошлашди. Кечқурун Д.Эргашев ўз бошқарувидаги “MALIBU” машинасида уйига келди. Бу вақт анча кеч бўлиб қолган, дарвоза очилиб, уйига машинаси билан кириб кетгач, Дмитрий билан Жавлон девор ошиб, секингина ҳовли юзасига тушишди ва кимсасиз ошхонанинг ичига кириб олишди. Энг муҳими, улар уй эгаларининг уйқуга кетишини кутишлари лозим эди. Аммо Дмитрий негадир Абдуҳамидга қўнғироқ қилиб, иккалалари ўғирликни эплай олмасликларини айтгач, Абдуҳамид ҳам девор ошиб, ошхонага кириб келди. Қоронғи ошхонада пайпасланган Жавлон икки дона ошхона пичоғини топди, бирини ўзига, иккинчисини Дмитрийга берди. Вақт алламаҳал бўлиб, уй эгаларининг ухлаганига ишонч ҳосил қилишгач, уччов аста юриб ётоқхонага қиришди ва юзига қора ниқоб таққан, бир қўлида пичоқ ушлаган Жавлон уй эгаси Дилшод Эргашевни босди. Дмитрий эса уй бекаси Нигора Шерматовни босди. Жавлон уй эгасининг томоғига пичоқ тираб, тилла буюмлар, пуллар қаердалигини сўрай бошлади. Босқинчилардан қўрқиб турган уй эгаси уйида пул йўқлигини, фақат машинасида 300 минг сўм пули борлигини айтди.\nДмитрий эса уй бекасининг бўйнидаги тилла занжири, трюмони устидаги бир жуфт тилла сирғаларини олди. Босқинчилар иккита телефон аппарати ва уларнинг икки дона флешкаларини олишни ҳам унутишмади.\n“MALIBU” машинасидан 300 минг сўмни олишиб, кейинроқ ҳар бири 100 минг сўмдан тенг бўлиб олишди.\nСўнг маълум бўлдики, босқинчилар Дилшод Эргашевнинг хонадонидан босқинчилик йўли билан 1 миллион сўмлик бир жуфт “Ветка” номли тилло зираги, 60 минг сўмлик “Transcend 8 GB” номли ва 40 минг сўмлик “Kingston DTSE9 8 GB” номли информацион рақамли хотира сақлагич флешка, 5 миллион 500 минг сўмлик “Кардинал” номли тилло занжири, 500 минг сўмлик “Samsug Galaxy 2” русумли ҳамда 1 миллион сўмлик “Samsug Galaxy С6” русумли уяли телефон аппаратларини, жами 8 миллион 400 минг сўмлик мол-мулкини талон-торож қилган эканлар.\nПалохон қишлоғилиук Дилшод Эргашевнинг уйида юз берган босқинчилик жинояти ҳақидаги узунқулоқ гаплар оммалашиб кетганидан сўнг Ички ишлар органлари ходимлари томонидан олиб борилган тезкор саъй-ҳаракатлар натижасида босқинчилик жиноятини кимлар амалга оширгани маълум бўлди.\nЯқинда жиноят ишлари бўйича Қўқон шаҳар судининг очиқ суд мажлисида босқинчилик жиноятини амалга оширганлар устидан очиқ суд мажлиси бўлиб ўтди ва уларнинг ҳар бири узоқ муддатларга озодликдан маҳрум этилдилар.\nҚўқон шаҳар прокурорининг катта ёрдамчиси.\nTags: босқинчилик, ички ишлар органлари, флешка, қора ниқоб\nNext “Каптива” минган камбағалми?” мақоласи юзасидан


Фойдаланилмаган авиачипталар учун 7,5 млн сўм қайтарилди - Истеъмолчилар ҳуқуқларини ҳимоя қилиш Агентлиги\nИстеъмолчилар ҳуқуқларини ҳимоя қилиш агентлигига пандемия вақтида қолдирилган рейсларнинг авиачипталари учун маблағ қайтарилиши бўйича ёрдам сўраб ёзилган мурожаатлар тушиши давом этмоқда.\nАгентликнинг Наманган вилояти ҳудудий тузилмаси ходимлари ўтган йилнинг 14 март куни Россиянинг “Red Wings Airlines” авиакомпаниясига тегишли “Наманган – Москва” рейсига авиачипта сотиб олган Чуст туманида яшовчи 5 нафар истеъмолчининг мурожаатини кўриб чиқишди. Истеъмолчилар ўз мурожаатларида 1,5 йил давомида умумий қиймати 7,5 млн сўм бўлган авиачипта пулни қайтариб ололмаётганликларини билдиришган.\n“Chust Mahmud Mobayl” ХКга қарашли авиакасса ходимлари авиачиптага тўланган пулни истеъмолчиларга қайтариб беришмайди, ўрнига навбатдаги рейсга ваучер беришни таклиф қилишади. Орадан 1,5 йил ўтса ҳамки истеъмолчиларнинг авиакомпанияга қилган барча мурожаатлари натижа бермайди. Ҳудудий тузилма ходимларининг ўрганишлари натижасида қисқа фурсатда бу масала истеъмолчилар фойдасига ҳал қилиниб, авиакасса томонидан 7,5 млн сўм қайтариб берилди.\nМаълумот ўрнида. Сотувчи (ижрочи) истеъмолчини ҳақ эвазига қўшимча товарлар сотиб олишга ёки қўшимча хизматлардан фойдаланишга қисташга, шунингдек кўрсатилмаган хизматлар учун ҳақ олишга ҳақли эмас. (“Истеъмолчилар ҳуқуқларини ҳимоя қилиш тўғрисида”ги Қонуннинг 21-моддаси.)


Қорақалпоғистонлик фирибгар телефон орқали фолбинлик қилиш хизматини йўлга қўйгани маълум бўлди\n11:50 / 31.07.2015\nҚорақалпоғистоннинг Беруний туманида яшовчи шахс одамларни алдаб пул ишлашнинг ўзгача усулини ўйлаб топгани маълум бўлди.\nХабар қилинишича, у одамларни масофадан туриб, тақдирни башорат қила олишига ишонтирган.\nБунда у пайнет орқали ўз ҳисобига 7 минг сўм тўланиши ва исм ҳамда туғилган йил ҳақидаги маълумотларни олиш эвазига келажакни башорат қилишни йўлга қўйган. Ушбу фирибгар куннинг маълум вақтларидагина (19:00дан 20:00гача) хизмат кўрсатган.\nЎзбекистон илмий медицина академияси вакили Муҳаммаджон Ҳамроевнинг қайд этишича, бугунги кунда бундай фирибгарлар тиббиёт ва илм-фан ютуқларидан фойдаланган ҳолда одамларнинг пулини шилишмоқда.\n"Ақлга сиғмайди. Қандай қилиб, телефон орқали тақдирни башорат қилиш мумкин? Афсуски, бундай фирибгар-фолбинлар ҳамда табибларнинг сони ортмоқда. Тошкент шаҳрининг ўзида 800 нафар шундай фирибгар борлиги аниқланган", дейди Ҳамроев.


Икки ҳафтада учинчиси: КХДР Япон денгизига яна ракета учирди | Qalampir.uz\nИкки ҳафтада учинчиси: КХДР Япон денгизига яна ракета учирди\nОлам\t14 Январь 13:02 2913\nШимолий Корея бугун, 14 январь куни Япон денгизи томонга яна бир ракета учирди. Бу ҳақда Япония Соҳилбўйи қўриқлаш хизмати хабар берган.\nҚайд этилишича, КХДР томонидан учирилган ракета баллистик бўлиши мумкин. Худди шундай тахминни Япония Вазирлар Маҳкамаси ва Япония Мудофаа вазирлиги ҳам билдирган.\nЯпония Соҳилбўйи қўриқлаш хизмати маълумотларига кўра, КХДР ракетаси аллақачон қулаган бўлиши мумкин, бироқ ҳозирда ҳалокатнинг аниқ жойи ўрганилмоқда. Хизмат Япония денгизидаги кемаларни ракета қолдиқлари топилса, улардан узоқроқ туришга чақирмоқда.\nБу Пхеньян томонидан жорий йилда учинчи ракета учирилишидир.\nЖанубий Корея штаб бошлиқлари қўмитаси маълумотларига кўра, жорий йилнинг 11 январь куни маҳаллий вақт билан соат 07:27да (Тошкент вақти билан 03:27) баллистик ракета КХДРнинг ички қисмидан Япон денгизи йўналишида учирилган. Бу қишки ҳарбий машғулотларнинг бир қисми сифатида содир бўлган бўлиши мумкин. Яна бир ишга тушириш 5 январь куни бўлиб ўтди.\nУшбу воқеалар ортидан АҚШ Давлат котиби Энтони Блинкен Корея Халқ Демократик Республикаси расмийлари АҚШнинг дипломатик таклифларига жавоб бермагани ва Корея яриморолидаги вазиятни беқарорлаштирувчи ракета синовларини қайта бошлагани бўйича баёнот берди.\n18 Январь 15:46 83701\n19 Январь 14:56 66767\n18 Январь 22:59 63528\n18 Январь 17:47 49222\n17 Январь 20:39 39795


МУТААССИБЛИК – ЖОҲИЛИЯТ СИФАТИ — KUKALDOSH.UZ\n10.11.2020 / - Мақолалар\nМУТААССИБЛИК – ЖОҲИЛИЯТ СИФАТИ\nХолис мусулмонга ярашмайдиган ёмон иллатлардан бири мутаассибликдир. У жамиятда низо-жанжал қўзғовчи омил, адоват оловини гуриллатувчи зўр ёқилғи бўлиб, жоҳилият аҳлининг хусусиятларидан ҳисобланади. Бугунги кундаги жамият ва халқаро миқёсдаги кўплаб муаммоларнинг илдизи мутаассиблик ва ҳаддан ошишга бориб тақалади.\nМутассиблик луғатда бир нарсага қаттиқ боғланиб, кўр-кўрона эргашиш, ашаддий тарафкашлик, бир фикрда қаттиқ туриб олиш каби маънолар англатади. “Кашшофу истилоҳотил фунун” китобида: “Мутаассиблик, гарчи далил кўриниб турган бўлса ҳам, бир томонга мойиллик туфайли ҳақни рад этишдир”, деб таърифланган.\nМутаассибликнинг турли кўринишлари бор: кишининг ўзи, мол-дунёси, фарзандлари, қабиласи, миллатини бошқалардан афзал билиб, бу йўлда ашаддий равишда курашиши. Ота-боболари ва ўзининг насаби билан фахрланиш туйғуси меъёрдан ошса, мутаассибликка айланиб, эгасини ҳалокатга тортади. Чунки мутаассиб ҳақиқатни кўролмайди, кўрса ҳам, ҳақни ҳақ, ноҳақни ноҳақ дея олмайди, муроса йўлига юрмайди. Суҳбатдошини тинглашни истамайди, ҳар қанақасига ўзининг устози, қабиласи, ватандоши ва ҳоказоларнинг тарафини олиб, тутган маслаги ва ушлаган фикрини маъқуллаб, мутлақо тўғри деб тураверади. Жоҳилият даврида арабларда “Биродаринг золимми, мазлумми, унга ёрдам бер!” деган шиор бор эди. Шу шиор билан оилалар бир-бири билан жиққамушт бўлар, маҳаллалар ўзаро хусуматлашар, қабилалар ўртасида қонли жанглар йилларча давом этарди. Қуръонда фақат мақтов билан зикр этилган икки атама – “муҳожир” ва “ансор” лафзлари арабларнинг эски чақириғи услубида тилга олиниб, одам тўпланган чоғда Расулуллоҳ соллаллоҳу алайҳи ва саллам буни жоҳилият деб атадилар ва қораладилар: “Жобир ибн Абдуллоҳ розияллоҳу анҳудан ривоят қилинади: “Набий соллаллоҳу алайҳи васаллам билан ғазотда бирга эдик. Муҳожирлардан бир киши ансорларнинг бирини урди. Шунда ансорлардан бўлган киши: “Эй ансорлар”, деди. Муҳожир киши: “Эй, муҳожирлар”, деди. Расулуллоҳ соллаллоҳу алайҳи васаллам: “Бу қандай жоҳилият одати?!”, дедилар: Саҳобалар: “Ё Расулуллоҳ, муҳожир киши ансорлардан бирини урди”, дейишди. У зот соллаллоҳу алайҳи ва саллам: “Бу ҳолатни ташланг, албатта, у нарса бадбўйдир”, дедилар” (Муслим ривояти).\nМутаассиблик турларидан яна бири диний мутаассибликдир. Диний мутаассибликнинг энг катта хатарларидан бири динлараро мулоқотга раҳна солишдир. Сўнгги вақтларда бу иллат кўпинча Ислом дини билан боғлиқ ҳодиса сифатида шов-шув қилинаётган бўлса-да, ашаддий диний тарафкашлик барча дин ва конфессияларга эътиқод қилувчилар орасида учрайди.\nДиний мутаассиблик икки кўринишда намоён бўлади: Бошқа динларга нисбатан мутаассиблик ва динда мутаассибона ҳаракат.\nАллоҳ таоло Қуръони каримда шундай марҳамат қилган: “Динга зўрлаб киритиш йўқ. Зеро, тўғри йўл залолатдан ажраб бўлди” (Бақара сураси: 256-оят). Уламолар бу оятни диний мутаассибликдан қайтарувчи далил сифатида келтирадилар.\nМутаассибликнинг хавфли томони шундаки, таассубга мойил одамлар жамиятда беқарорлик тўлиқинини келтириб чиқаришга қодирлар. Оммавийлик унсури эса муайян бир хатти-ҳаракатлар учун шахсий жавобгарлик ҳиссини йўқотиб юборади, ҳаракатга оммавий тус беради. Ўзининг шубҳасиз ҳақлигига, ҳақиқатни фақат ўзи билишига ишонч ҳисси зўравонлик ҳаракатларига мойиллик пайдо қилади. Пайғамбаримиз соллаллоҳу алайҳи васаллам мусулмонларни бошқа дин вакилларига нисбатан бағрикенг бўлиш, уларнинг эътиқодини ҳурмат қилиш, ҳақларига риоя этишга буюрганлар. Расулуллоҳ соллаллоҳу алайҳи васаллам аҳли зиммага заҳмат етказган кимсага Қиёмат куни хусуматчи бўлишларини эълон қилганлар. Аллоҳдан қўрққан мўмин учун бу ўта қаттиқ огоҳлантириш ҳисобланади. Чунки пайғамбарга озор берган кимсага аламли азоб ваъда қилинган. Эътибор берилса, оламларга раҳмат бўлиб келган Пайғамбаримиз соллаллоҳу алайҳи ва саллам иймон келтирмаган инсонни мўминман, деган одамдан ҳимоя қиляптилар. Бу эса ўзгача эътиқоддагиларга зулм қилиш ҳаромлигини яққол кўрсатувчи далилдир.\nДинда чуқур кетиш, ҳаддан ошиш, Қуръон ва Суннатда келган таълимотларга зид равишда ўз фикрига эргашишни қаттиқ қораланган. Динда ҳаддан ошиш деганда шариат белгилаб қўйган чегарадан чиқиб кетиш тушунилади. Бу чиқиб кетиш ақидада бўлсин, сўз ёки амалда бўлсин, фарқи йўқ. Аллоҳ таоло шундай марҳамат қилган: “Ушбулар Аллоҳнинг чегараларидир. Бас, улардан тажовуз қилманг. Ва ким Аллоҳнинг чегараларидан тажовуз қилса, бас, ўшалар, ана ўшалар, золимлардир” (Бақара сураси, 229-оят).\n“Бас, сен ва сен билан тавба қилганлар мустақийм туринглар ва туғёнга кетманглар. Чунки, У нима қилаётганингизни кўриб тургувчидир” (Ҳуд сураси, 112–оят).\nРасулуллоҳ солаллоҳу алайҳи ва саллам: “Динда ҳаддан ошишдан эҳтиёт бўлинглар. Чунки, сизлардан олдин ўтганларни динда ҳаддан ошишлик ҳалок қилгандир”, деганлар (Ибн Можа, Насоий ва Аҳмад ривоят қилган).\nДинда ҳаддан ошмай мустақим туриш васатийликдир. Аллома Юсуф Абдуллоҳ Қарзовий ўзининг «ал-Хасоисул омма лил-Ислом» номли китобида васатияни қуйидаги таърифини келтиради: «Васатиянинг ўрнига «мувозанат» иборасини ишлатиш ҳолатлари ҳам бор. Бу билан икки бир-бирига қарши тарафлар орасида ўртамиёналик ва адолат ирода қилинади. Токи улардан бири ўз таъсирини ўтказиб бошқасини йўққа чиқармасин. Тарафлардан бири ўзига тегишли ҳақдан кўпни олиб қарши тарафга устунлик қилмасин ва уни йўқ этмасин. Қарама-қарши тарафлар дейилганда руҳонийлик ва моддийлик, якка шахс ва жамоат, воқеъийлик ва хомхаёл, собитлик ва турғунсизлик каби нарсалар кўзда тутилган бўлади. Мазкур қарама-қарши нарсалар орасида васатийликнинг жорий қилиниши уларнинг ҳар бирига ўзига яраша ва керакли имкон бериш ҳамда бунда зарар етказиш ва чегарадан чиқиш, ҳаддан ташқари қаттиқ тутиш ва ҳаддан ташқари бўш қўйиб юбориш ҳолатларига йўл қўймаслик ила бўлади».\nФақиҳ доктор Ваҳба Мустафо Зуҳайлийнинг қуйидаги сўзлари Ислом динининг мутаассибликка муносабатини ихчам тарзда ифода этади: «Ислом мўътадил дин бўлиб ҳақиқатлардан бирортасида четга чиқишга ёки ҳаддан ошишга йўл қўймаслигини англатади. Исломда динда ҳаддан ошиш ҳам, эътиқодда бир тарафлама ва ғайритабиий бўлиш ҳам, ҳаддан ташқари қаттиқ олиш ҳам, жуда бўш қўйиб юбориш ҳам йўқ…».\n“Кўкалдош” ўрта махсус ислом билим юрти 3-курс талабаси Содиқов Бобур


“Адолат” сиёсий қарашларимни бойитди | "Адолат" СДП\n“Адолат” сиёсий қарашларимни бойитди\nБугунги кунда ҳар бир фуқаро жамиятда сиёсий жиҳатдан етарли билимга эга бўлиши кераклигини даврнинг ўзи талаб этмоқда. Шу жиҳатдан олиб қаралганда, демократик давлат ривожланишлари сари илдам қадам ташлаётган юртимизнинг ҳар бир кишиси ўз сиёсий позициясини ўстириб ва шакллантириб бормоғи зарур. Албатта, бунда жамиятга кўпроқ фойда келтираётган сиёсий партияга аъзо бўлиш ҳам фойдадан холи эмас. Чунки, ўз йўналиши, халққа манфаат етказувчи аниқ мақсади ва дастури бўлган сиёсий партия фуқаронинг сиёсий билим ва кўникмаларини шакллантириб қолмасдан, балки, турфа хил муаммоларнинг ечимига ҳам хизмат қилади.\nМен Ўзбекистон “Адолат” СДПга 2017 йилдан буён аъзоман. Ўтган икки йил давомида партия менинг сиёсий қарашларимни бойитди, фаолиятимни ташкил этишда кўп жиҳатдан амалий ишлар кўрсатди. Хусусан, 2018 йил июль ойида “Мактабгача таълим – кадрлар тайёрлашнинг бирламчи бўғини” деб номланган партия лойиҳаси доирасида мен рахбарлик қилиб келаётган Гулистон шаҳридаги 19-мактабгача таълим муассасасида шахмат-шашка майдончасини ўрнатди. Бугунги кунда болалар бу майдончада мазза қилиб ўйнашмоқда. Ақлларини чархлашмоқда. Бу сиёсий партиянинг халқ ичида амалга ошириб келаётган ишларининг бир қисми десам, муболаға бўлмайди. Чунки ўзим гувоҳ бўлганимдек, партия депутатлар орқали жуда кўп инсонларга беминнат хизмат этиб келяпти. Энг асосийси, партия ҳар қандай соҳада, ҳар қандай йўналишда адолат тамойилларини устувор қўйиб, бунга эришиб келмоқда. Шу боис, бу йилги бўлиб ўтадиган Парламент ва маҳаллий Кенгашларга сайловларда депутатликка ўз номзодимни Ўзбекистон “Адолат” СДПдан кўрсатишга қарор қилдим.\nАйтадиган ўз сўзи, аниқ йўналиши ва дастурига эга бўлган партия билан келгусида Ватанимиз тараққиёти йўлида хизмат этиш истагидаман.


Путин Россия фуқароларига юзланди\n4 декабр куни бош вазир Владимир Путин Россия фуқаролари билан телевидение орқали жонли мулоқот ўтказди.\nУшбу анъана Владимир Путининг президентлик даврида бошланган эди.\nРоссиянинг кўпгина телеканаллари орқали кўрсатилган бир неча соатлик жонли мулоқот давомида Владимир Путин фуқароларнинг турли масалалар¸ жумладан, мамлакат ички ҳаёти, иқтисод, сиёсат ва ташқи алоқаларга оид саволларига жавоб қайтарди.\nБироқ глобал молия тизимидаги бўҳронга оид саволлар бу йилги мулоқотнинг диққат марказида бўлди.\nШундай саволларнинг бирига жавоб қайтарган Владимир Путин Россия ҳар қандай иқтисодий қийинчиликларни енгиб ўтишга қодирлигига ишонишини билдирди.


МЕҲРНИ УЙҒОТАР ДИЙДОР\nЎзбекистон Республикаси ИИВ Фахрийлар кенгаши ташаббуси билан ИИВ Тошкент ўрта махсус мактабини 1978 йилда битирган бир гуруҳ ички ишлар органлари фахрийлари пойтахтимизда учрашдилар.\nҚирқ йиллик танаффусдан сўнг яна дийдорлашиш бахтига муяссар бўлган ички ишлар органларининг собиқ ходимлари дастурхон атрофида хизмат даври хотиралари билан ўртоқлашдилар.\nУчрашув расмий тадбирга уланиб кетди. Мамлакатимиз мустақиллиги йўлида фидокорона хизмат қилиб, жиноятчиликнинг олдини олиш, жамоат тартибини сақлаш, фуқаролар хавфсизлигини таъминлаш йўлида ёш ходимларга ўзларининг билим ва тажрибаларини ўргатиб келаётганлиги ҳамда жамоат ишларида фаол қатнашганлиги, шунингдек, 25 октябрь – Ички ишлар идоралари ходимлари куни муносабати билан фахрийларнинг бир гуруҳига «Ўзбекистон Республикаси ИИВ фахрийси» кўкрак нишони ва фахрий ёрлиқлар тантанали равишда топширилди.\n– Вазирлик раҳбарияти ички ишлар органларида муносиб хизмат қилиб, нафақага чиққан фахрийларни доимо эъзозлаб келмоқда, – дейди ИИВ Фахрийлар кенгаши аъзоси, истеъфодаги подполковник Шокарим Усмонов. – Бунга жавобан биз ҳам ёш авлодни Ватанга муҳаббат, бурчга садоқат руҳида тарбиялаш ишларида қўлдан келганича ёрдам берамиз.\nСодиқжон ҲАКИМОВ олган сурат.


Тайланд давлатида давом этаётган AFC U23 Championship мусобақаси бугун ўз ғолибини ҳамда Токио-2020 Олимпиадасига борадиган сўнгги иштирокчисининг номини аниқлаб беради.\nЖанубий Корея ва Суадия Арабистони термалари аллақачон бахтли жамоалар қаторидан ўрин олиб бўлишган. Улар 1-ўрин эгасини аниқлаш учун майдонга чиқишади.\nАвстралия ва Ўзбекистон термалари бўлса 3-ўрин ҳамда Олимпиада чиптаси учун курашга киришади. Шиддатли баҳс бўлиши аниқ. Бугун ким руҳий устунликда бўлса ўша ютади. Катта эҳтимоллик билан ўйин пенальтиларгача бориши мумкин.\nЛекин, биз умид қилардикки, ўйин тақдири 90 дақиқа ичида ҳал бўлса ва ўша 3-жамоа биз бўлсак. Биргина хоҳишнинг ўзи камлик қилади, албатта. Бунинг учун футболчилар ҳам борларини бериб ўйнашлари керак.\nТўғри, бу ёшда ҳамма нарса бўлиши мумкин ва борди-ю салбий натижа қайд этилса, уларни койиш керак эмас. Уларданшунчаки босим олиб қўйиш керак, ўйинларини қилишсин. Ютиш тақдирда бўлса - ютамиз. Акс ҳолда ҳаммаси фойдасиз.\nЭслатиб ўтамиз, ўйин Тошкент вақти соат 15.30 Бангкокдаги "Rajamangala National Stadium" ўйингоҳида бошланади.\nБарчангизни ТВ қаршисига чорлаб қоламиз.\nЎзбекистон олимпия терма жамоаси бугун Қатар билан баҳс юритади


World of Tanks қандай дунёга келади? Компания офисига саёҳат - Terabayt.Uz\nWorld of Tanks қандай дунёга келади? Компания офисига саёҳат\nСўнгги йилларда онлайн комютер ўйинлар тобора оммалашиб бормоқда. Шуларнинг ичида бизнинг ўзбек ўйинсеварларимизга ҳам манзур бўлгани World of Tanks'дир. Қайси ўғил бола танк ичига тушиб, душманлар додини беришни истамайди?\nWorld of Tanks онлайн ўйини Wargaming компанияси маҳсулоти бўлиб, унинг офиси Белорус пойтахти Минск шаҳрида жойлашган. Новое Время нашри ходимлари ушбу офисга ташриф буюриб, ўйиннинг яратилиш жараёнини бевосита кузатдилар.\nWorld of Tanks онлайн ўйин бўлгани сабабли янгиланишлар устида олиб борилаётган ишлар бир зумга ҳам тўхтамайди.\nWоТънинг энг муҳим қисми бўлган овоз эффектлари устида етти кишидан иборат жамоа иш олиб боради. Улар жанг саҳналаридаги овоз эфектларини янада жонли чиқишига ҳаракат қиладилар. Тўлақонли мусиқа зарур бўлса, 50 мусиқачидан иборат оркестр ёрдамга келади. Овоз эффекти усталари иш жуда оғир ва масъулиятли эканлигини айтадилар. Улардан бирининг айтишича, биргина ўқ товушини сифатли чиқишини таъминлаш учун уни бир кунда 250 марта ҳам тинглаб кўришга тўғри келган вазиятлар бўлар экан. Улар иш вақти тугагандан сўнг тинч жойда дам олишни исташар экан.\nКейинги навбатда график дизайнерлар хонасига кирган Новое Время ходимари бу ер соч қуритиш ускунаси каби иссиқлик чиқариб ётган улкан компютерлар билан тўла эканини айтадилар.\nМазкур ишда энг масъулиятли ва оғир вазифа айнан график дизайнерларга тегишлидир. Айнан улар геймерларнинг севимли танклари модельларини яратадилар.\nБиргина танк моделини яратиш учун дизайнерлар бир ойдан ярим йилга қадар вақт сарфлайдилар. Моделни яратишдан олдин улар тарих музейларига бориб, тарихчилар билан суҳбатлашадилар. Яратилажак моделнинг асл прототипини синчиклаб ўрганиб чиқадилар. Шундан сўнг танкнинг барча деталлари аниқ кўриниб турган ихчам макети ясалади ва у доимо дизайнернинг иш столида туради. Макет дизайнерга ясалаётган график моделдаги деталларни унутиб қолдирмасликка ёрдам беради.\nТанкнинг график модели тайёр бўлгандан сўнг унга сайқал берилади. Аммо бу сайқаллаш моделни янада чиройли қилишни назарда тутмайи: дизайнерлар танкнинг баъзи жойларини снаряд теккандек пачоқ қиладилар, танк занжирларини занг, лой ёки чанг билан қоплайдилар. Натижада танкнинг график модели ўйин давомида ҳақиқий жанг ичида юрган ҳарбий машинадек кўринади.\nДизайнерларнинг айтишича, улар Strv-103b танкининг ўйиндаги моделини яратиш учун Швециядаги музейда сақланаётган прототипни ҳар хил ракурсдан 800 марта суратга олганлар. Танкнинг график модели тайёр бўлгандан сўнг уни ўйинга қўшиб бўлмаган. Сабаби танк шу даражада аниқ деталлар билан тасвирланганидан унинг ҳажми оғирлашиб, ўйинни қотириб қўйган. Натижада дизайнерлар моделдаги деталларни енгиллаштиришга мажбур бўлганлар.\nЯратувчиларга кўра, ўйин яқиндан Core движогига ўтказилибди. Янги движок жанг бўлиб ўтадиган жанг майдонларини янада кенгайтиришга имкон берар экан. Эндиликда жанг хариталари кенглиги 16 километрга ошиб, майдоннинг четлари туман ёки тоғлар билан беркитилишига эҳтиёж қолмайди. Геймерлар ўз машиналарини янада эркинроқ ҳаракатлантиришлари мумкин бўлади.\nШунингдек, янги движок атроф-муҳитнинг янада табиийроқ кўриниши, деталларнинг янада аниқроқ кўринишини таъминлайди.\nWargaming жамоасида нафақат мусиқачилар, овоз эффекти усталари, график дизайнерлар, балки руҳшунослар, жамиятшунослар ва интерфейс дизайнерлари ҳам фаолият юритади. Руҳшунослар ва жамиятшунослар геймерларнинг хулқ-атвори, ўзини тутишини ўрганиб борса, интерфейс дизайнерлари мухлислар томонидан қолдирилган изоҳлар орқали, уларнинг хоҳиш-истагини ўрганиб чиқади ва бу асосида ўйинга ўзгартиришлар киритилади.\nЎйиннинг янгиланган талқинини синаб кўриш учун бутун бошли геймерлар жамоаси таклиф қилинади. Бундай жамоа учун, асосан, 35 ёшлардаги эркаклар танлаб олинади. Яратувчилар тест жараёнларига умуман таъсир кўрсатмайди ва барча хулосалар геймерларнинг изоҳлари асосида қабул қилинади.\nТест давомида яратувчилар геймерларнинг юз ифодаларини синчиклаб кузатадилар. Агар геймер ўйиннинг бирор қисмида норозини кайфиятга тушса, яратувчилар шу қисмни ўзгартиришга ҳаракат қиладилар.\nШу сабабли яратувчилар World of Tanks'ни геймерлар томонидан геймерлар учун яратилган ўйин, деб атайдилар.\n16 қаватли Wargaming компаниясида 2,000 нафардан зиёдроқ ходим ишлайди. Фрилансерлар билан ҳисоблаганда, World of Tanks ўйинини яратиш устида деярли 4,000 га яқин одам меҳнат қилади. Ходимларнинг 70 фоизи эркаклар бўлса, қолган 30 фоизини аёллар ташкил қилади.\nWargaming жамоасига қўшилишдан олдин талабгор уч ойлик синов муддатидан ўтишига тўғри келади. Синов муддати квест кўринишида шакллантирилган. Бу вақт давомида ходимлар амалиётчига таъсир ўтказмасликка ҳаракат қиладилар. Ҳар бир масалага ечимни амалиётчининг ўзи топиши лозим бўлади. Уч ой давомида энг кўп балл тўплай олган амалиётчи жамоага қабул қилинади.\nБундан ташқари компания қошида ёш дастурчилар мактаби ҳам очилган. Ушбу мактабни аъло натижалар билан битирган талабалар ҳеч қандай синов муддатисиз жамоага қабул қилиниш имконига эга бўлади.\nКомпания офисига ташриф буюрган ҳар қандай меҳмон шу ерда ишлаб қолишни орзу қилади. Деворлар World of Tanks лавҳалари билан безатилган, кутиш зали ва хоналар эса танклар, самолётлар макетлари билан тўла. Лифтларда ҳам айни манзарага гувоҳ бўлиш мумкин.\nКомпаниядаги фаолият давомида ходимларга ҳеч қандай босим ўтказилмайди, уларга кенг ижод эркинлиги берилади. Ўйиннинг келгуси янгиланишларга бағишланган йиғилишлардан бирида иштирок этган Новое Время журналистлари аксарият ходимлар бемалол смартфонларида ўйнаб ўтиргани, лекин раҳбарлар бу ҳолатга заррача эътибор қаратмаганидан ҳайратга тушганлар.\nСиз ҳам ушбу ўйин мухлисимисиз? Изоҳларингизни ижтимоий тармоқлардаги саҳифаларимизда кутамиз.\n#Wargaming #компютер ўйинлари


КОICA Тошкентда тадқиқотлар маркази ва МТТ қуришни режалаштирмоқда – Бош саҳифа\nБош саҳифа / Ахборот хизмати / Янгиликлар / КОICA Тошкентда тадқиқотлар маркази ва МТТ қуришни режалаштирмоқда\nКОICA Тошкентда тадқиқотлар маркази ва МТТ қуришни режалаштирмоқда\n2019 йил 27 ноябрь – 5 декабрь кунлари Ўзбекистон Республикаси Мактабгача таълим вазирлиги ва Корея Халқаро Ҳамкорлик агентлиги ( K О IC А) вакиллари ўртасида бир қатор учрашувлар бўлиб ўтди. Томонлар мактабгача таълим ходимларининг малакасини ошириш маркази ва давлат мактабгача таълим ташкилотини барпо этиш тўғрисида келишиб олдилар.\n2019 йил 7 декабрь, Тошкент – Бўлиб ўтган учрашувлар давомида Мактабгача таълим вазири Агриппина Шин ва KОICА нинг Ўзбекистондаги ваколатхонаси директори жаноб Сунг Ил Сон билан йирик қўшма лойиҳани амалга ошириш, мактабгача таълим маркази ва 420 ўринли давлат МТТ қурилишини амалга ошириш тўғрисида келишиб олдилар.\nМарказ мактабгача таълим муассасалари ўқитувчилари ва методистлари билан ишлайди. Корейс дастури нафақат болалар билан машғулотларни, балки ота-оналар билан ўзаро муносабатларни ҳам таъминлайди. Тренинглар ва курсларни ўтказиш билан бир қаторда, малака ошириш ва таълим маркази методик қўлланмалар ва ўқув материалларини ишлаб чиқиш билан шуғулланади. Бугунги кунда мактабгача таълим тизимида қарийб 90 минг ўқитувчи ишлайди.\n“Мактабгача таълим ташкилотлари ўқув тизими йилдан-йилга такомиллаштирилишни талаб қилади. Барчамиз фарзандларимизга таълим тизимида ҳар бир боланинг ўқув жараёнига тўғри ёндашувни топа оладиган ва боланинг ўз имкониятларини очиб беришда ёрдам бера оладиган юқори малакали мутахассислар таълим беришини истаймиз . Юртимизда минглаб мактабгача таълим муассасалари мавжуд, аммо меҳнат бозорида кучли ўқитувчи ва методистлар бир нечта, х о лос. Келажакда Кореялик мутахассислар иштирокида ва Корея технологиялари асосида қурилган ва жиҳозланган замонавий малака ошириш маркази Ўзбекистонда кадрлар салоҳиятини оширишни янада олдинга силжишга имкон беради. Мактабгача таълим соҳасидаги ходимлар болалар билан ишлаш тизимини янги босқичга олиб чиқадиган юқори сифатли, илғор билимларга эга бўладилар. Доимий ҳамкоримиз KОICА ташкилоти томонидан МТТнинг қурилиши – биз учун юксак имкониятдир” , – дейди Ўзбекистон Республикаси Мактабгача таълим вазири Агриппина Шин.\nШунингдек, лойиҳа доирасида тест ва тадқиқот маркази ташкил этилиб, у ерда болалар ва ота-оналар керакли билим ва кўникмаларни олишлари мумкин бўлади. Сеул шаҳридаги болаларни эрта ривожлантириш маркази мазкур лойиҳанинг прототипи этиб олинди. Бино 5 та ривожлантириш ҳудудларга бўлинган:\nсоғлиқни сақлаш ва Жисмоний тарбия машқлари учун майдончалар;\nболаларнинг ақлий салоҳиятини ривожлантириш учун турли хил замонавий жиҳозларга эга ҳудуд;\nинтерфаол ўйинлар ва коммуникация учун қулай ҳудуд;\nматематик ва мантиқий ёндашувли ўйинлар учун аттракцион маскани;\nболаларнинг моторик қобилиятлари ва ижодий фикрлашини ривожлантириш учун машғулотлар майдончаси;\nҚўшма лойиҳани амалга ошириш муддати 6 йил (2021-2026). Дастлабки ҳисоб-китобларга кўра, таълим ва тадқиқотлар маркази ва янги МТТ қуриш қиймати 11 млн. долларни ташкил этади. Молиялаштириш Корея Республикаси томонидан таъминланади. Лойиҳа KОICАнинг Корея Республикасидаги бош қароргоҳи томонидан маъқулланганидан сўнг амалга оширилади, шунингдек, Ўзбекистонга Tашкилотнинг қўшимча миссияси ҳам ташриф буюради.


Депутат фаолиятидан – Сурхон тонги\nБош саҳифа / Сиёсат / Депутат фаолиятидан\nФеврал 3, 2021\tСиёсат Изоҳ қолдириш 282 Кўрилди\nОлий Мажлис Қонунчилик Палатаси депутати Ботир Мардаев Термиз туманида бўлди.\nДаставвал, туман халқ таълими, мактабгача таълим ва соғлиқни сақлаш соҳалари раҳбарлари билан учрашиб, ижтимоий соҳадаги муаммо ва таклифлар бўйича кенгашиб олинди.\nТуманда 62 та мактабгача таълим ташкилоти, 28 та умумтаълим мактаби, 9 та соғлиқни сақлаш муассасаси, 1 та касб-ҳунар мактаби ҳамда Тошкент давлат аграр университетининг Термиз филиали фаолият юритади. Шунингдек, туманда спорт, мусиқа ва санъат, “Баркамол авлод” болалар мактаблари ўқувчи ёшлар учун хизмат қилиб келмоқда.\nТуманда 3-7 ёшдаги болалар 6989 нафарни ташкил этади. Шундан, 5200 нафари ёки 72,4 фоиз болалар мактабгача таълим ташкилотларига қамраб олинган. Мактабгача таълим тизимида олиб борилаётган ишлар билан жойида танишиш мақсадида депутат Б.Мардаев тумандаги 11-сонли давлат мактабгача таълим ташкилотида бўлди.\nТашкилотдаги муаммо ва камчиликлар ўрганилиб, уларни бартараф этиш бўйича чора-тадбирлар белгиланди.\nШундан сўнг, депутат туманда жойлашган, ҳозирги кунда 20 та таълим йўналишида 2195 нафар талаба таҳсил олаётган Тошкент давлат аграр университети Термиз филиалида бўлди. Мазкур олий таълим муассасаси фаолияти билан танишар экан, депутат муассаса фаолиятини самарали ташкил этиш, ўқув-лаборатория жиҳозларидан самарали фойдаланган ҳолда талабаларга сифатли таълим бериш бўйича ўз тавсияларини бериб ўтди.\nОлдинги Ангорликлар ободликка ҳисса қўшишмоқда\nКейинги “Бувижонлар мактаби”\nИмконият ва кафолат


COVID-19: Европада кунига 240 мингдан зиёд одам коронавирусга чалинмоқда\nКоронавируснинг иккинчи тўлқини бошланган Британия карантин чоралари муддатини узайтиришни режалаштирмоқда\nБритания COVID-19 туфайли ҳалок бўлганлар сони энг юқори бўлган Европа давлатидир. Бугунга қадар мамлакатда 46 мингдан ошиқ одам коронавирус инфекцияси туфайли нобуд бўлди. Айни дамда кунига 20 мингдан ошиқ одам вирусга чалинмоқда.\n1 ноябрь куни Британия Вазирлар кабинети котиблиги расмийси Майкл Гоув мамлакатда жорий қилинган чекловлар бир ойдан узоқроқ муддатга чўзилиши мумкинлигини тасдиқлади.\n«Ҳозир чора кўрмасак, вазият [Миллий саломатлик хизмати] бирортамиз тоқат қила олмайдиган даражада мушкул аҳволга тушиб қолади, деб аниқ айта оламиз», - деди Гоув Sky News телеканалига берган интервьюсида.\nАҳолига фақат муҳим молларни харид қилиш, муҳтожларга ғамхўрлик қилиш, мактабга ёки тиббий муассасага бориш, ёинки ишлаш ёки жисмоний машқ қилиш учун уйдан чиқишга рухсат берилади.\nМуҳим дўконлар, мактаблар ва университетлар ишлашда давом этади, аммо паблар ва ресторанлар ёпилади. Барча муҳим бўлмаган чакана савдо марказлари ҳам ёпилади.\nВирус яна тез суратда тарқала бошлагани учун Франция, Германия ва бошқа Европа давлатларида ҳам шунга ўхшаш чекловлар жорий қилинди.\nПортугалия, Греция ва Австрияда келгуси ҳафтадан Британиядаги каби карантин чоралари жорий қилинади.\nКоронавирус статистикасини олиб бораётган АҚШдаги Жонс Хопкинс университетининг сўнгги маълумотида қайд этилишича, жаҳонда коронавирус юқтирганлар сони 46 миллиондан ошди ва улардан 1,2 миллиондан ортиғи вафот этди.\nФранцияда 30 октябрь куни умуммиллий карантин жорий қилинди.\nЕвропада кунига 240 мингдан ошиқ вирусга чалиниш ҳолатлари қайд этилмоқда. 14 та Европа давлатида шифохонага ётқизилаётган беморлар сони рекорд даражага етди.\nБельгияда 2 ноябрь куни карантин бошланади. Айни кунда Германияда ҳам чекловлар кучга киради.\nБельгия вазият энг оғир Европа давлати бўлиб, мамлакат шифохоналари беморларга тўлиб кетгани хабар қилинмоқда. Ҳафта бошида ҳукумат барча бар, кафе ва ресторанларни ёпишни буюрди тунда комендант соатини жорий қилди.\nЧекловларни кучайтирган давлатлар қаторида Италия, Испания, Чехия ва Польша ҳам бор.\nҲафта давомида Италия ва Испанияда янги чекловлардан норозилар полиция билан тўқнашди.\nСловакия пандемияга қарши янги тактикани бошлади ва бир неча ҳафта ичида 4,5 миллион аҳолисининг ҳар биридан анализ олган биринчи мамлакат бўлишга ҳаракат қилмоқда. Бу мақсадга эришиш учун 45 мингга яқин тиббиёт ходими ҳамда армия ва полиция ишчилари жалб қилинди.\nХабарларга кўра, 31 октябрь куни Словакияда 2,6 миллион тест ўтказилган. Анализ топширганларнинг тақрибан 1 фоизида вирус аниқланган.\nРоссияда эса янги антирекорд қайт этилди. Мамлакатда 1 ноябрь куни 18 655 нафар одамда коронавирус аниқланди. Бу билан Россия бўйлаб коронавирус юқтирганларнинг умумий сони 1,6 миллиондан ошди. Мамлакатдаги вирусга чалиниш ҳолатларининг чораги Москвада қайд этилган.\nВирусга чалинганлар сони бўйича биринчи ўринда бораётган АҚШда эса кунига 1 мингга яқин одам нобуд бўлмоқда. 30 октябрь куни мамлакатда вирус юқтирганлар сони 9 миллионга етди. Бу АҚШ аҳолисининг 3 фоизига тенг келади. Расмий маълумотларга кўра, АҚШда бугунга қадар 230 мингдан ошиқ одам COVID-19 туфайли нобуд бўлган.


ЖЧ-2014. ПРЕВЬЮ. Германия – Португалия / CHAMPIONAT.asia\n05:30Копа Америка. Аргентина - Парагвай 10 04:43Америка Кубоги. Аргентина - Парагвай. Асосий таркиблар маълум! 13 04:21Копа Америка. Кейрушнинг Колумбияси Қатарни кичик ҳисобда мағлуб этди 21 01:34Копа Америка. Колумбия - Қатар. Асосий таркиблар маълум! 4 00:52Арсланмират Аманов: "Самарқанддан ижобий натижа билан қайтмоқчимиз 3 00:51"Манчестер Юнайтед" Обамеянг билан музокаралар бошлади 4 00:31Хуммельснинг "Боруссия"га қайтиши сабаби маълум бўлди 8 00:15Торрейра Италияга қайтмоқчи 0 23:55ПСЖ кетаётган Жижининг ўрнига бошқа Жижини олиб келмоқчи 0 23:42Обамеянг: "Болалигимда футболни ёмон кўриб қолгандим" 0 23:27УЕФА Неймар борасидаги қарорни эълон қилди 6 23:11Расман: "Манчестер Сити" ҳимоячиси билан шартномасини узайтирди 2 22:59Расман: "Милан" янги бош мураббийни таништирди 12 22:50Спортчилар ижтимоий тармоқларда 6 22:40Мата: "Олд Траффорд"ни уйим дейишга фахрланаман" 2\nЖЧ-2014. ПРЕВЬЮ. Германия – Португалия\nБразилияда давом этаётган жаҳон чемпионатида бугун “G” гуруҳининг 1-тур учрашувлари старт олади.\nМусобақа ғолиблиги учун фаворитлар қаторида тилга олинаётган Германия Португалияга қарши баҳс олиб боради.\nГермания: Нойер — Боатенг, Мертезакер, Хуммельс, Дурм — Хедира, Лам — Гётце, Озил, Подольски — Мюллер\nПортугалия: Руи Патрисиу — Жоау Перейра, Бруну Алвеш, Пепе, Коэнтрау — Мейрелеш, В.Карвалью, Моутиньо — Нани, Алмейда, Роналду.\nШундай қилиб “G” гуруҳида фаворитлар илк турдаёқ ўзаро тўқнаш келишади. Ғолиб чиққан жамоа кейинги босқичга чиқиш учун катта қадамни ташлайди. Кун тартибидан ўрин олган савол эса қуйидагича: Критиану Роналду ўйингача соғайиб майдонга туша оладими? Хабарингиз бўлса керак, Роналдуни ҳозир жароҳат безовта қилмоқда ва унинг майдонга тушиш-тушмаслиги сўроқ остида. Маълумки, Роналдусиз Португалия бутунлай бошқа жамоага айланади. Чунки Швеция билан кечган плей-офф ўйинларида айнан Роналду жамоасини мундиал сари етаклади.\nПортугалияда Роналду масаласи сўроқ остида турган бўлса, Германия терма жамоасида эса яққол йўқотиш бор. Марко Ройс оғир жароҳат олиб жаҳон чемпионатини ўтказиб юборадиган бўлди. Шунга қарамай, Йоахим Лёв қўл остида Марио Гётце, Томас Мюллер, Лукас Подольски, Андре Шюрле, Тони Кроос, Месут Озил сингари ҳужумкор футболчилар қолди. Тўғри, немисларда яққол марказий ҳужумчи биргина Мирослав Клозе бор. Марио Гомес ҳам ҳжароҳати туфайли Бразилияга кела олмади.\nАммо Германия шундай жамоаки, улар соф ҳужумчисиз ҳам ўйнай олишади. Буни мухлислар охирги марта ўтказилган бир нечта ўртоқлик учрашувларида кўришди. Агар Клозенинг бир ўзи ҳужумда ҳаракат қиладиган бўлса, унда Томас Мюллер ёки Марио Гётце унга яқинроқ жойда ҳаракат қилади. Клозе шу пайтгача жаҳон чемпионатларида 14та гол урган ва бу борада бразилия Роналдодан атиги битта гол ортда қоляпти. Мабодо Клозе иккита тўп киритгундек бўлса, янги рекордчига айланади.\nПортугалия терма жамоасида Роналдудан бошқа ҳамма соғ. Бош мураббий Паулу Бенту катта эҳтимол билан Уго Алмейдани марказий ҳужумга қўяди. Чунки Ирландияга қарши кечган ўртоқлик учрашувида шу нуқтада тўп суриб, икакита гол урди. Унга эса қанотларда Роналду, Нани ёки Варела ёрдам бериши кутилмоқда. Майдон марказида эса Моутиньо билан Мейрелеш ҳаракат қилади. Ҳимояда эса Пепе ва Бруно Алвеш бор. Чапда Фабио Коэнтрау, ўнгда эса Жоау Перейра ўйнаса керак. Дарвозани Руи Патрисиу қўриқлайди.\nЙоахим Лёв (Германия термаси бош мураббийи):\n“Португалия ФИФА рейтингида биздан кейинги ўринда келмоқда ва у фақат Роналдудан иборат жамоа эмас. Португалия - жуда жиддий рақиб”.\nПаулу Бенту (Португалия термаси бош мураббийи):\n“Бизни жуда қийин баҳслар кутиб турибди. Гуруҳда ҳеч кимни ажратиб кўрсатмоқчи эмасман. Дастлабки вазифамиз гуруҳдан чиқиш ҳисобланади”.\nЖамоалар ўзаро 9 марта ўйин ўтказишган. Ўзаро ўйинларда Германия 5 бор ғалаба қозониб, тўрт марта дуранг ўйнаган ва фақат бир марта мағлуб бўлган. Тўплар нисбати 14-10, Германия фойдасига.\nГермания 1982 йилдан бери жаҳон чемпионатларининг биринчи учрашувида мағлубиятга учрамай келяпти.\nБугунги ўйин Германия терма жамоаси учун ЖЧдаги 100-учрашув ҳисобланади.\nГермания ЖЧ-2014 саралаш баҳсларида барчадан кўп гол урди – 36та.\nЖоау Моутиньо ЖЧ-2014 саралаш ўйинларида ҳаммадан кўп голли тўп узатган - 10та.\nКриштиану Ронаду ўзи иштирок этган ЖЧ ўйинларида дарвоза томон 48та зарба бериб, атиги иккита гол урган.


09:05 / 04.06.2018 1950 pdf Ўқиш режими + -\nМуҳтарам ҳазрат, омма ва хос рўзаси ўртасида қандай фарқлар бор?\nАҳли ҳақнинг наздида рўзанинг даражаси учтадир. Биринчи даража омманинг рўзаси бўлиб, у қорин ва фаржни шаҳватдан тийишдан иборат. Иккинчи даража хосларнинг рўзаси бўлиб, у биринчи даражага зиёда ўлароқ, кўз, қулоқ, тилни, оёқ, қўл ва бошқа аъзоларни гуноҳлардан ти-йишдан иборатдир. Учинчи даража хослардан ҳам хосларнинг рўзаси бўлиб, у аввалги икки даражага зиёда ўлароқ, қалбни пасткаш ҳимматлардан, дунёвий фикрлардан ва Аллоҳ таолодан бошқа нарсалардан тийишдан иборатдир.Ушбу мақомда хосларнинг рўзаси ҳақида бир оз алоҳида сўз юритиш мақсадга мувофиқ бўларди. Аввал айтиб ўтганимиздек, омманинг рўзасидан фарқли равишда хосларнинг рўзаси аъзоларни гуноҳлардан тийишни ҳам ўз ичига олади. Абу Ҳурайра розияллоҳу анҳудан ривоят қилинади: «Пайғамбар соллаллоҳу алайҳи васаллам: «Ким ёлғон гапиришни ва унга амал қилишни қўймаса, унинг таоми ва шаробини тарк қилмоғига Аллоҳнинг эҳтиёжи йўқ», – дедилар».Бешовларидан фақат Муслим ривоят қилмаган.Хосларнинг рўзаси «солиҳлар рўзаси» деб ҳам номланади. Бу даражадаги рўзанинг мукаммал бўлиши қуйидаги нарсалар ила рўёбга чиқади:\n1. Барча ёқимсиз ва ёмон нарсалардан кўзни тийиш ҳамда қалбни Аллоҳ таолонинг зикридан тўсадиган нарсаларга машғул қилмаслик. Ҳузайфа розияллоҳу анҳудан ривоят қилинади:«Набий соллаллоҳу алайҳи васаллам: «Назар солиш шайтоннинг заҳарланган ўқларидан бир ўқдир. Ким Аллоҳдан қўрқиб, уни тарк қилса, Аллоҳ азза ва жалла унга қалбида ҳаловатини топадиган иймон беради», – дедилар».Имом Ҳоким ривоят қилган.\n2. Тилни ёлғон, ғийбат, чақимчилик, фаҳш гаплар, жафо, хусумат, мақтанчоқликка ўхшаш нарсалардан тийиб, сукутни лозим тутиш. Уни Аллоҳ таолонинг зикри ва Қуръон тиловати ила машғул қилиш. Бу, тилнинг рўзасидир.Абу Ҳурайра розияллоҳу анҳудан ривоят қилинади: «Пайғамбар соллаллоҳу алайҳи васаллам дедилар:«Рўза сақловчидир. Фаҳш гап гапирмасин ва жоҳил бўлмасин. Агар бирортаси у билан сўкишмоқчи ёки урушмоқчи бўлса, мен рўзадорман», десин». Бешовлари ривоят қилишган.Бишр ибн Ҳорис раҳматуллоҳи алайҳидан ривоят қилинишича, Суфён Саврий: «Фийбат рўзани бузади», деган.Лайс қилган ривоятда Мужоҳид шундай дейди: «Икки хислат – ғийбат ва ёлғон рўзани бузадир».Бу гаплар омманинг эмас, солиҳлар рўзасининг бузилиши ҳақидадир. Яъни, ғийбатчининг рўзаси омманинг рўзаси савиясида бўлаверади. Аммо ғийбати туфайли солиҳлар рўзаси даражасидан тушади.\n3. Қулоқни эшитиш макруҳ бўлган барча нарсалардан, бошқача қилиб айтганда, юқорида санаб ўтилган нарсаларнинг ҳаммасидан сақлаш.Чунки, гапириш мумкин бўлмаган барча нарсани эшитиш ҳам мумкин эмас. Шунинг учун ҳам, Аллоҳ таоло Қуръони Каримда ҳаром егувчи билан ёлғон эшитувчини баробар санаган:«Улар ёлғонни кўп эшитувчилар, ҳаромни кўп еювчилардир» («Моида» сураси, 42-оят).\n4. Қўл, оёқ ва бошқа аъзоларни гуноҳлардан сақлаш ҳамда ифтордан кейин қоринни шубҳали таомлардан сақлаш. Зотан, қоринни ҳалол нарсадан сақлаб рўза тутиб, кейин ҳалол бўлмаган нарса ила ифтор қилишнинг маъноси ҳам йўқ.Ҳаром динни ҳалок қилувчи заҳардир.Ҳалол даво бўлиб, ози фойдали, кўпи зарарлидир.\n5. Ифторда ҳаддан ташқари кўп еб қоринни тўйдириб юборишдан сақланиш. Бундай қилиш ила рўзадан кўзланган мақсад амалга ошмайди. Чунки, рўзадан кўзланган мақсадлардан бири очликнинг таъмини татиб кўришдир. Мазкур мақсадга эришиш эса, рўзадан бошқа вақтларда нонуштада тановул қиладиган таомни саҳарликда ва кечки овқатда тановул қиладиганини ифторда истеъмол қилиш билан бўлади.Ифтордан сўнг қалби хавф ва ражо орасида изтиробга тушиб турмоғи лозим. Чунки, рўзаси қабул бўлиб, муқарраб бандалар қаторига қўшилдими ёки қабул бўлмай, ғазабга учраганлардан бўлдими, аниқ эмас-ку. Ҳар бир ибодатдан фориғ бўлгандан сўнг шу ҳолатда бўлиш лозимдир.Ҳасан Басрий раҳматуллоҳи алайҳи кулиб ўтирган қавм олдидан ўтаётиб:«Аллоҳ азза ва жалла Рамазон ойини Ўз халқини чиниқтириш учун ва тоатида мусобақа қилиш учун жорий қилган. Бир қавмлар ўзиб кетдилар ва ютуққа эришдилар. Бир қавмлар қолиб кетдилар ва ноумид бўлдилар. Ўзувчилар ютган, аҳли ботиллар ноумид бўлган кунда ўйнаб-кулганлардан ажабланаман», деди.\n09:05 / 03.06.2018 2569\n09:05 / 05.06.2018 3438\n2717 15:30 / 24.04.2016\nМарҳум инсонларнинг тирикларда қандай ҳаққилари бор?\nМарҳум инсонларнинг тирикларда қандай ҳаққилари бор Шулар ҳақида маълумот олишни истар эдик.Маълумки бизнинг динимизда инсон зоти жуда ҳам улуғлангандир. Инсон давоми...\n2526 21:19 / 27.04.2016\nСаволРўзадор кишининг милки қонаса рўзаси очиладимиЖавобШайх Муҳаммад Содиқ Муҳаммад Юсуф роҳимаҳуллоҳ Очилмайди.\n3396 16:33 / 16.05.2018\n10062 21:41 / 25.04.2016


Расулуллоҳ соллаллоҳу алайҳи васаллам айтдилар: Албатта бу (жума куни) байрам кунидир. Аллоҳ уни мусулмонлар учун (байрам) қилган (шундай экан). Ким жумага келса ғусл қилсин. Агар унда хушбўй атир бўлса ундан сепиб олсин. Мисвок билан тиш тозалашга ҳам маҳкам турсин .\nРасулуллоҳ соллаллоҳу алайҳи ва саллам дедилар: Ҳар жума куни аҳлингиз билан мужомаат қила олмайсизми? Бас, ким ўшандай қилса унга икки карра ажр бор. Ўзининг ғусли ва аёлининг ғусли учун .\nМен Расулуллоҳ соллаллоҳу алайҳи ва салламдан эшитганман, Ул зот айтардилар: Кимки жума куни ғусл қилса, эрта туриб масжидга улов минмасдан яёв борса, имомга яқин жойлашиб унга қулоқ солса, лағв сўз сўзламаса унинг ҳар бир қадамига бир йиллик (нафл сиём ва қиём) рўза ва намоз савоби берилади .\nАсмаъий раҳимаҳуллоҳ деди: Бир куни халифа Ҳорун ар-Рашид хузурига кирдим. Жума куни эди. У тирноғини олиб ўтирган экан. Унга нега айнан бугун тирноқ олаётгани ҳақида савол қилдим.\nУ деди: Тирноқларни пайшанба кунда олиш суннатдан, тўғри, аммо менга жума куни олишлик фақирликни қайтаради , деган хабар келган.\nМен унга: Эй Амир ал-мўминин! Сиз ҳам фақирликдан қўрқасизми?! дедим.\nУ: Эй Асмаъий, фақирликдан мендан кўра кўпроқ қўрқадиган ким экан?! Менинг хавфим ҳамманикидан кўпроқ , деди. Ал-Мужоласа ва жавоҳир ул-илм. 159/ ривоят.\nПайғамбаримиз соллаллоҳу алайҳи васалламдан ривоят қилинди, Ул зот дедилар: Жума кунда бир вақт бор, мусулмон банда ўша вақтда намозида тик туриб Аллоҳдан нимани сўраса, албатта унга беради!\nШу вақт ҳақида: энг асаҳҳи ёки асаҳларидан биттаси шуки, у имом минбарга чиқиб, намозини тамомлагунча бўлган вақт оралиғидир. Зеро, Саҳиҳи Муслим да бу собитдир. Лекин дуони қалби билан қилиши керак. Қўлини кўтариб, ошкора гапириб қилмайди. Чунки жумага келганлар бу вақт мобайнида жим туришга маъмурдирлар. Ҳошияту Ибн Обидин.\nКиритилди: 10:53 15.03.2019. Ўқилди: 1031 марта. Фикрлар сони: 0 та.


«Реал» Зиданнинг маоши миқдорини оширди » Скачать музыку бесплатно новинки музыки 2016-2017\n«Реал» Зиданнинг маоши миқдорини оширди\nКомментариев: 0 Просмотров: 332 Дата: 4-02-2016, 19:50 «Реал» жамоа бош мураббийи Зинедин Зидан билан янги шартнома имзолади. Бу ҳақда Marca нашри хабар тарқатган. Унинг аввалги иш жойи бўлган, «Реал»нинг ўринбосарлари жамоаси «Кастилья»даги шартномаси 2018 йилга қадар тузилганди. Энди бу шартнома муддати узайтирилган ва тўланадиган маош миқдори оширилган. Қайд этилишича, бу борада музокаралар ўтказишга вақт сарфлаб ўтирилмаган, Зидан биринчи таклифгаёқ розилик билдирган. 43 ёшли бу мутахассиснинг айнан қанча миқдорда маош олишига аниқлик киритилмаган. Эслатиб ўтамиз, Зидан шу йилнинг 4 январида Рафаэль Бенитес ишдан бўшатилгач, мадридликлар жамоаси бош мураббийига айланган, ўшанда мавсум охиригача жамоани бошқариб туриши айтилганди. - деб хабар бермоқда Stadion.uz нашри.


Ўзбекистон миллий терма жамоаси Ганаликларни ер тишлатди!(+видеошарҳ) – AllSportuz.com\nЎзбекистон миллий терма жамоаси Ганаликларни ер тишлатди!(+видеошарҳ)\nЎзбекистон миллий терма жамоаси 26 март, жума куни Ганага қарши ўртоқлик ўйини ўтказди.\nУчрашувнинг 4-дақиқасидаёқ Вадим Абрамов шогирдлари олдинга ўтиб олди. Остон Ўруновнинг узатмасидан кейин Отабек Шукуров жарима майдондаги чизиғи устидан аниқ зарба йўллаб, ҳисобни очди.\n72-дақиқада Иссаку Абдул Фатавунинг жарима тўпидан йўллаган зарбасини Жавоҳир Илёсов қайтара олмади. Бироқ майдон эгалари бунга кўп ўтмай жавоб қайтарди: Жалолиддин Машарипов ҳимоячидан тўпни олиб қўйди ва рақиб дарвозабони устидан ошириб, тўпни дарвозага жойлаб қўйди. Қолган вақтда ҳисоб ўзгармади.\nҚайд этиш жоиз, Гана терма жамоаси бу ўйинда асосий таркиб билан эмас, захира жамоаси билан ҳаракат қилди.\nВадим Абрамов шогирдлари 29 март куни Ироқ терма жамоасига қарши ўртоқлик ўйини ўтказади.\n26 март, жума\nЎзбекистон — Гана Б 2:1\nГоллар: 1:0 – 4 Шукуров, 1:1 – 72 Абдул Фатаву, 2:1 – 76 Машарипов.\nЎзбекистон: Жавоҳир Илёсов, Иброҳимхалил Йўлдошев, Фаррух Сайфиев (Мурод Холмуҳаммедов, 83), Анзур Исмоилов, Азим Аҳмедов, Одилжон Ҳамробеков (Ислом Тўхтахўжаев, 88), Отабек Шукуров, Остон Ўрунов (Жавоҳир Сиддиқов, 69), Жалолиддин Машарипов (Ҳожимат Эркинов, 87), Сардор Рашидов (Ойбек Бозоров, 59), Элдор Шомуродов (Игор Сергеев, 84).\nГана Б: Жозеф Аддо, Йиадом Конадоу, Кристофер Неттей, Муҳаммад ал-Ҳассан, Диавусие Тэйлор (Даниэль Африе Куае, 63), Моро Салифу, Мичел Отоу (Персиус Боа, 82), Рашид Нортей (Агеним Боатенг, 65), Самюэль Аббей Куае, Кваме Пепраҳ, Иссаку Абдул Фатаву.\nОгоҳлантириш: Аббей Куае (56).\nPrevious Ўзбек легионери Остон Ўрунов «Уфа»да мода қироли\nNext Уят! Терма жамоа, давлат бюджетидан миллионлаб пул олаётган миллий бош жамоа футболчимизга битта нормал футболка топилмаган…


ССВ: Коронавирусдан тузалганлар сони 789 нафарга етди\nКоронавирусдан соғайганларни уйига чиқариш тадбири.\nСоғлиқни сақлаш вазирлиги 27 апрелга ўтар кечаси 4 та вилоятда жами 24 нафар бемор коронавирусдан соғайгани ҳақида хабар берди.\nХабарда айтилишича, Самарқанд ва Сурхондарё вилоятларида 7 нафардан, Бухоро ва Андижон вилоятларида эса 5 нафардан жами 24 нафар бемор соғайган.\nСоғлиқни сақлаш вазирлиги 26 апрель соат 18:00 ҳолатига кўра, Ўзбекистонда 58 киши коронавирусдан тузалгани ва соғайганлар сони жами 765 кишини ташкил қилгани ҳақида билдирганди.\n26 апрель соат 18:00 ҳолатига кўра, Ўзбекистонда коронавирусга чалинганлар сони камида 1869 кишини ташкил қилган.


Душманнинг катта-кичиги бўлмас | www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариДушманнинг катта-кичиги бўлмас\nЎтган замонда Ясар мамлакати подшосига қарашли чўллардан бир гуруҳ карвон ўтиб келаётган экан. Жазирамада ҳолдан тойган кишилар кечки салқинда бир оз дам олмоқчи бўлиб тўхташибди. Чўлда сичқонлар кўп экан. Шу куни сичқонларнинг маликаси ўртоқлари билан карвон тўхтаган жойда ўйнаб юрган экан, Сичқонлар туялар ва уларга ортилган молларни кўриб қизиқиб қолишибди. Сичқонлар маликаси анча ўжар экан, у саватлар орасига кириб, нималар борлигини ўз кўзи билан кўрмоқчи бўлибди. У дугоналарининг, «Эҳтиётбўл, саватга чиқма», деганига қулоқ солмабди ва саватга қамалиб қолибди.\nЭрталаб карвон сичқон-маликани ҳам олиб йўлида кетаверибди. Воқеадан хабардор бўлган сичқонлар қайғуриб, бир ерга йиғилишибди ва маслаҳат қилиб, Ясар мамлакатининг подшосига нома юборибдилар. Унда: «Эй улуғ шоҳ, сизнинг шаҳрингизга келган карвонда бизнинг маликамиз ҳам бирга келган, шуни озод этсангиз», — дейилган экан.\nЯсар подшоси бу номани ўқиб, ғазабланибди:\n— Бор, подшоҳингга айт, карвон орасидан сичқон қидириб юриш мендек подшога ярашмайди. Қўлидан келганини қилсин!\nСичқон вакиллари хафа қайтишибди. Уларнинг подшоси ҳамма сичқонларни йиғиб:\n— Ясар мамлакати подшосининг хазинасидаги ҳамма олтин-кумуш — лаъл-жавоҳирларни ташиб хазинамизга келтиринглар! — деб фармон берибди. Бутун сичқонлар ер тагидан лаҳмча кавлаб, Ясар подшоси бойликларининг ҳаммасини ўз хазиналарига тўплашибди. Ундан кейин сичқонлар подшоси:\n— Ясар подшоси омборидаги ғаллаларни ҳам қуритинглар! — дебди.\nПодшо омборидаги ғаллаларни ҳам сичқонлар ташиб битиришибди.\nСичқонлар подшоси йўл четига чиқиб турса, бир ўтинчи йигит ўтиб кетаётган экан. Сичқон йигитни тўхтатиб:\n— Эй йигит, ўн минг аскар йиғ. Ўзинг уларга лашкарбоши бўласан. Ясар подшоси билан жанг қиламиз. Хазинамиздан истаганингча тилла, кумуш олиб харажат қилавер! — дебди.\nЎтинчи ҳам анча ақлли, доно йигит бўлиб, «Ақлим бор-у, пулим йўқ», деб юрганлардан бири экан. У сичқоннинг таклифига рози бўлиб, шаҳарлардан камбағалларни йиғибди, пулни аямай харажат қилиб, ўн минг лашкар тузибди. Уларни от, кийим, қурол-аслаҳалар билан таъминлабди. Сичқонлар аскарларни кўриб, хурсандликларидан ўйинга тушиб кетишибди. Подшо эса уларга:\n— Тўхтанглар, тўйдан илгари ноғора чалманглар! Ҳали урушда ким енгиб чиқади, номаълум. Жангга яхши тайёрланиш керак, ҳушёрликни қўлдан берманглар! — деб сичқонларни огоҳлантирибди.\nШундан сўнг сичқонлар подшоси Ясар подшосига нома юбориб, уруш эълон қилибди. Ясар подшоси номани ўқиб, қаҳ-қаҳ уриб кулибди. Кейин бу нома таъсир қилиб:\n— Энди кунимиз сичқонлар билан жанг қилишга қолдими? — дебди. — Қанча подшоларни енгиб қойил қилдик. Сичқонлар билан урушиш бизга ор-номус эмасми? Сичқонлар ким-у, биз ким? — деб подшо мўйлабини бураб хаёл сурибди.\nПодшо яна ўз-ўзига, «Балки сичқонларнинг ажали етиб, қирилиб, ер юзидан йўқолиб кетиш вақти етгандир, бу вазифани биз бажаришимиз керакдир», дебди. Кейин вазирга:\n— Қани, урушга ҳозирланинглар! — деб фармон берибди.\nЖангга тайёрланиш учун пул зарур, хазиначини чақиришса, у дод солиб келибди.\n— Ҳа, нима бўлди? — деб сўрабди подшо.\n— Тақсир, фалокат рўй берди, — деб хазиначи йиғлабди. Подшо:\n— Гапир, нима бўлди? — деса, хазиначи:\n— Хазинада бир танга ҳам қолмабди! — дебди. Подшо ғазабланиб вазирлари билан югурганича хазинага кирса, ҳақиқатан ҳеч вақо йўқмиш. Подшо:\n— Ғалладан сотиб, уруш анжомларини тахт қилинглар! — деб фармон берибди.\nОмборчилар ҳам йиғлаб келишибди. Омборда ҳам бир қадоқ ғалла қолмаган экан.\nЯсар подшоси бу аҳволни кўриб хазиначи ва омборчиларни жазога буюрибди. Подшо лашкарларини жанг майдонига юборибди. Ҳар икки томон жанг майдонига етиб келибди ва эрта саҳарда уруш бошланибди. Бироқ кечаси лашкарлар ухлаб ётганида сичқонлар келиб, Ясар подшоси лашкарлари отларининг эгар-жабдуқларини ва бошқа нарсаларини йиртиб, тешиб, тилка-пора қилиб ташлашибди.\nЯсар лашкарлари эрталаб жангга кирмоқчи бўлиб, шошилиб отларини эгарламоқчи бўлишибди, лекин қўлларидан ҳеч нарса келмабди.\nЛашкарлар ваҳимага тушиб, тўрт томонга зир югуришибди.\nБу фурсатдан фойдаланган сичқонлар томонидаги лашкарлар ҳужум бошлаб, Ясар подшосининг аскарларини енгибди.\nДушман таслим бўлибди. Ясар мамлакатига ўтинчи йигит подшо бўлибди. Шундан буён эл орасида «Душманнинг катта-кичиги бўлмас», деган нақл юрар экан.\n← Аввалги Аввалги Икки эчки


Қўқонда рецидивист-товламачи аёллар ушланди\n19:08 / 19.04.2017\nМиллий хавфсизлик хизмати ходимлари абитуриентларнинг республикадаги олий ўқув юртларига киришларига ёрдам кўрсатишга ваъда бериб пул олиш билан шуғулланган товламачиларни қўлга олишди. Бу ҳақда Спутник хабар бермоқда.\nҚўқонда яшовчи фуқаролардан бири МХХ органига мурожаат қилиб, Мунтазам исмли аёл 6 минг доллар эвазига унинг жиянини Қўқон давлат педагогика университетига киритиб қўйишни таклиф қилганини билдирди. Аёл 3 минг долларни бўнак сифатида сўраган, қолган 3 минг долларни эса қиз расман ўқишга қабул қилинганидан сўнг олишини айтган.\nКелиб тушган ариза асосида Қўқон МХХ ва ИИБ ходимларидан иборат тезкор гуруҳ тузилди. Ташкил этилган операция натижасида ариза берувчи "Медиапарк" савдо маркази биносида икки аёл билан учрашиб, уларга 3 минг доллар, жиянининг паспорт нусхаси ва иккита фотосуратини берди. Аёллар пулни олганларидан сўнг қўлга олинди.\nДастлабки суриштирув давомида улар Ўзбекистон туманида яшовчи 44 ёшли Мунтазам Усмонова ва 59 ёшли Ҳаётхон Одилова эканликлари маълум бўлди. Процессуал чоралардан сўнг улар яшаш жойларини тарк этмаслик шарти билан қўйиб юборилди.\n"Эртасига қўқонлик бир аёл мурожаат қилиб, худди ўша аёллар унинг ўғлини Қўқон давлат педагогика институтига киритиб қўйиш учун пўл сўрашганини билдирганида оператив ходимлар ҳайратларини яширолмадилар", — деган МХХ вакили.\nЎтказилган амалиёт чоғида Мунтазам Усмонова ва Ҳаётхон Одилова 4 минг доллар пул олаётганида ушландилар. Кейинчалик маълум бўлишича, Усмонова илгари тўрт марта, унинг шериги эса тўққиз марта судланган экан.\nҚўқон шаҳар прокуратураси уларга нисбатан Ўзбекистон Жиноят кодексининг қатор моддалари бўйича жиноят иши қўзғатди. Ҳозирда тезкор ходимлар товламачиларнинг олий ўқув юрти билан эҳтимолий алоқалари бор-йўқлигини аниқлашмоқда.\n5-синф болани зўрлаб кетган ва қидирувда бўлган ўта хавфли рецидивист Тошкентда қўлга олинди\n13:39 / 30.04.2018


Latifa.uz — Алпинистлар тоғ чўққисига кўтарилишяпти. Алпинистлардан бири тўсатдан пастга қулабди. — Оғайни тирикмисан? — Ҳа, тирикман. — Ҳеч қаеринг лат емадими? — Йўқ, ҳали лат емади. — Ундай бўлса тепага кўтарил. — Кўтарила олмайман. — Нега? — Чунки мен ҳалиям қулаяпман...!\nАлпинистлар тоғ чўққисига кўтарилишяпти. Алпинистлардан бири тўсатдан пастга қулабди.\n— Оғайни тирикмисан?\n— Ҳа, тирикман.\n— Ҳеч қаеринг лат емадими?\n— Йўқ, ҳали лат емади.\n— Ундай бўлса тепага кўтарил.\n— Кўтарила олмайман.\n— Чунки мен ҳалиям қулаяпман...!


Журнал "Экономический Вестник Узбекистана" » (O´zbek) Инновация – юксалишнинг муҳим негизи\nГлавная | «O‘zIA–ЭВУ» № 4/2020 | (O´zbek) Инновация – юксалишнинг муҳим негизи\n(O´zbek) Инновация – юксалишнинг муҳим негизи\nБугун жаҳон майдонида юксак иқтисодий салоҳияти билан юқори ўринларда турувчи қудратли давлатлар тажрибасига эътибор қаратсак, энг аввало, илм-фанни ривожлантириш ва у орқали қўлга киритилган ютуқларни ишлаб чиқаришга йўналтириш, бошқача айтганда, тараққиётнинг инновацион моделлари ва «ақлли» технологиялар муваффақият ҳамда барқарорликнинг муҳим негизи бўлганини кўриш мумкин.\nШунга кўра мамлакатимизда ҳам ишлаб чиқаришда инновацион ва интеллектуал ҳиссани ошириш, замонавий глобал бозорга рақобатбардош саноат билан кириб бориш, қулай инвестициявий ҳамда ишчанлик муҳитини яратиш асосий мақсадлардан ҳисобланмоқда. Чунки, хоҳлаймизми-йўқми, дунё саноатида ишлаб чиқаришда анъанавийликни эмас, инновацион ёндашувни қўллаб-қувватлаш, инсон тафаккури маҳсули бўлган кашфиётларни ҳаётга татбиқ қилиш механизми кучайиб бораётир.\nЮртимиздаги барча йирик саноат корхоналари қаторида «Деҳқонобод калий заводи» акциядорлик жамияти ҳам янги технологиялар, инновацион ғоялар ва илм-фанга асосланган экспортбоп маҳсулотлар турларини кенгайтириш чора-тадбирларига устувор аҳамият қаратмоқда. Аслида ҳозирги шиддатли даврнинг талаби ҳам шу!\nЎтган йиллар давомида заводда инновацион ривожланиш, янги маҳсулотлар ва хизматларни яратиш ҳамда амалиётга жорий этиш учун қулай инфратузилма шакллантирилди. Мавжуд техник ва технологик муаммолар ечимига илм-фанни жалб қилиш, рақобатбардошликни, экспорт имкониятларини кенгайтириш, пировардида импорт маҳсулотларни маҳаллийлаштириш ҳамда модернизациялаш дастурлари ишлаб чиқилди. Айни пайтда ушбу дастурлар ижросининг изчил таъминланиши корхона фаолиятидаги ўсиш кўрсаткичларини тобора жадаллаштирмоқда.\nХусусан, техник ва технологик муаммолар ечимида илм-фанга суяниш, соҳа мутахассислари тадқиқотларига мурожаат қилиш сезиларли натижа бераяпти. Бунга мисол тариқасида калий хлор ўғитини ишлаб чиқариш жараёнида галитли қолдиқ таркибидаги калий хлор миқдорини 3 фоизга тушириш учун кимёвий реагентлар режимининг такомиллаштирилганини келтириш мумкин. Маточник эритмаси таркибидаги сувда эримайдиган қолдиқ миқдорини камайтириш, эритма тиниқлигини ошириш учун калий ишлаб чиқарувчи корхоналар билан ҳамкорликда муайян ишлар олиб борилаётгани айни муддао бўлмоқда.\nМана шундай инновацион ёндашувлар самарасини импорт маҳсулотларни локализациялаш йўналишида ҳам кўрамиз.\nИшлаб чиқаришда зарур хомашёлардан бири – гуруч сечкаси таркибидаги крахмалдан тайёрланган депрессорга эҳтиёж катта бўлиб, уни импорт қилиш вақт ва валюта масаласида ўзига яраша ноқулайликлар туғдирар эди. Завод мутахассислари бу муаммони ҳал қилишнинг ягона йўли сифатида мазкур хомашёни маҳаллийлаштиришга киришдилар. Заводнинг Марказий лабораториясида гуруч сечкаси таркибидаги крахмалдан депрессор тайёрлаш технологияси КЎИЧ-2 цехи реагент хўжалигида синов тариқасида амалга оширилди. Тайёр депрессор технологик жараёнга берилган вақтда маҳсулот сифати пасаймади, чиқинди хвост таркибидаги КСlнинг белгиланган меъёри 3.8 фоиздан ошиши кузатилмади. Хуллас, 72 соат давом этган тажриба-синов ишлари муваффақиятли якунланди. Шундан буён КЎИЧ-2 цехи технологик жараёнида депрессор реагенти сифатида гуруч сечкасидан фойдаланиб келинмоқда.\nИмпорт қилинган маҳсулотлардан яна бири – суюқ парафинни ишлаб чиқариш технологияси ҳам завод мутахассислари саъй-ҳаракати ва илмий изланишлари самараси ўлароқ тўлиқ ўзлаштирилди. Бунда дастлаб жараён кетма-кетлиги, технологик режим карталари ва сарф этиладиган хомашё ҳамда энергоресурсларнинг ҳисоб-китоби пухта ишлаб чиқилди. Ушбу ҳисоб-китобларга асосан лойиҳанинг иқтисодий самарадорлиги, техник кўрсаткичлари ва техник ҳужжатлари тайёрланди. Шу тариқа суюқ парафинни тажриба-саноат асосида ишлаб чиқариш йўлга қўйилди. Таъкидлаш жоизки, ҳозирги кунда бу маҳсулотга ички бозор эҳтиёжларини ўрганиш мақсадида Давлат статистика қўмитаси билан ҳамкорликда тегишли ишлар олиб борилмоқда. Завод ривожланиш стратегиясига биноан суюқ парафинни келгусида экспортга чиқариш ҳам кўзда тутилган.


Эр йигит жасорати – Сурхон тонги\nБош саҳифа / Жамият / Эр йигит жасорати\nФеврал 13, 2019\tЖамият Изоҳ қолдириш 653 Кўрилди\nЎтган йилнинг 11 декабри, соат 16:00 лар чамаси эндигина бир ёшни қаршилаган неварам Сулаймон кўп қаватли уй эшигининг ичкарисида қулфланиб қолди.\nТермиз шаҳри 5-кичик даҳа, 2-уй, 5-хонадонда истиқомат қиладиган фарзандларим, келиним бу ҳолатдан қаттиқ қўрқувга тушишди. Она-да, боласига ёрдам сўраб, гоҳ у ёққа, гоҳ бу ёққа чопди. Одамларни ёрдамга чақирди, телефон қўнғироғи орқали қутқарувчилар ҳам етиб келишди. Аммо ҳеч бирининг болани қутқаришга нафи тегмади.\nШунда уй ёнидан ўтиб кетаётган ҳарбий хизматчи Отабек Ҳамроев воқеадан хабардор бўлгач, кўтарма нарвон ёрдамида 2-қаватга чиқиб борди ва 3-қаватга осилиб, уй деразасидан ичкарига кирди. Ичкаридан уй эшиги очилди. Она боласини қучоқлаганча деразадан одамларга мамнун қараганда, ҳамма қувончдан қарсак чалиб юборди. Бу Термиз шаҳридаги дарё флоти ҳарбий хизматчиси Отабек Ҳамроевнинг жасурлиги ва довюраклиги, қасамёдига содиқлиги учун чалинган қарсаклар эди. Мен бу ўғлонни тарбия қилган ота-онаси ва хизмат вазифасини ўтаётган дарё флоти раҳбариятига чуқур миннатдорчилигимни билдираман.\nОлдинги Симобнинг зарари\nКейинги Аэропортга саёҳат


Россия Бесландаги террор жабрдийдаларига 3 миллион евро товон пули тўлашга рози бўлди\n16 декабр 2019, Тошкент вақти: 01:50\nБесланда 2004 йилда ҳалок бўлган болалар.\nРоссия Адлия вазирлиги Бесландаги террор ҳужуми оқибатида жабрланганларга 3 миллион евро миқдорида товон пули тўлашга рози бўлди. 19 сентябрь куни Европа суди Россиянинг Бесланда жабрланганларга товон пули тўлаш тўғрисидаги қарорни қайта кўриб чиқиш илтимосини инобатга олмаганидан сўнг мана шундай қарор қабул қилинди.\nАпрель ойида Европа суди Россия ҳукумати Бесландаги террорчиларни йўқ қилиш амалиёти чоғида гаровга олинганлар ҳаётига таҳдидни минималлаштиришни таъминлай олмаган, деб топган эди. Кремль бу қарорга норозилик билдириб, уни қайта кўриб чиқишни илтимос қилган. Лекин Европа суди 19 сентябрда ўз қарорини ўзгартиришсиз қолдирди.\nЕвропа судига “Беслан оналари” ташабббус гуруҳига аъзо бўлган 400 одам ариза билан мурожаат қилган. Суд 2014 йилда бошланган эди.\n2004 йилнинг 1 сентябрида Бесландаги 1-сонли мактабга террорчилар ҳужум қилиб, уч кун давомида мактабнинг 1200 ўқувчиси ва ўқитувчиларни гаровда сақлаган эди.\nТеррор ҳужуми ва 3 сентябрда террорчиларга қарши амалиёт ўтказилган пайтда 334 одам, жумладан, 186 нафар бола ҳалок бўлган.\nМазкур террор учун масъулиятни Чечен жанггарилари қўмондони Шамил басаев ўз зиммасига олган эди.


Наманган ва Андижондаги айрим пиллакор фермерлар пилла режасини қоғозда бажармоқда.\nБунинг учун фермерлар пилланинг бир килоси учун 40 минг сўмгача пул тўлаяпти.\n“Ўзбекипаксаноат” уюшмаси расмийси режани бажара олмаган пиллакорлардан пул олинаётганини тасдиқлади.\nУюшма расмийсининг Озодликка билдиришича, бу пул “Агропилла” ширкатлари ҳаражатини қоплаш учун олинмоқда.\nПиллакор фермерлар шикояти\nНаманган вилоятининг Поп туманидаги бир гуруҳ фермерлардан Озодликка келган хатда пилла режасини пул тўлаб, қоғозда бажариш ҳолати тилга олинган:\n“24 майдан бошлаб фермерлар тилида “магазин” деб аталадиган пилла билан боғлиқ ҳолат бошланди яъни нақд пул эвазига пилла режасини бажариш учун коррупцион схема иш бошлади. Фермерлар бир кило пилла ўрнига 40000 сўмдан мажбуран тўлаяпмиз. Икки кундан кейин тўланган пулдан ҳар кило пилла учун 20400 сўмдан ўзимизга қайтариляпти. Қолган 19600 сўм қаерга кетяпти? 120 тонна пилла режаси қўйилган туманимиз режани аранг 50 фоизини бажарганини инобатга олсак, қолган 60 тонна пилла учун фермерлардан ортиқча олинган 1 миллиард 176 миллион сўм кимларнинг чўнтагига тушади?”.\nПоплик фермерлар Озодликка тақдим қилган телефон сўзлашувларида маҳаллий раҳбарлар пилла учун фермерлардан пул сўрагани ва бу пулни фермерлар бераётганига оид маълумотлар мавжуд.\nОзодлик фермерлар илтимосига кўра, улар шахсини ва телефон сўзлашувларини очиқламаяпти.\nПоп туманидаги пилла қабул қилиш пункти.\nНаманганнинг Тўрақўрғон туманидан Озодликка боғланган фермерлар ҳам режани қоғозда бажарганини айтди.\n“Ҳоким турли ноқонуний талаблар билан фаолиятимизга ғов бўлиб келмоқда. Баҳорда раҳбарлар талаби билан тут кўчати сотиб олиб, қуриб кетган ариқ бўйига экдик – кўкармади! Тут барги яхши бўлмагач айримларимиз режани бажара олмадик. “17000 сўмдан пилла сотиб оламиз, пул йиғиб беринглар”, дейишди, йиғиб бердик”, дейди хавфсизлик боис исми очиқланмаслигини сўраган тўрақўрғонлик фермер.\nБўстон туманидаги пилла қабул қилиш пункти\nПилла режасини қоғозда бажариш ҳолати Андижонда ҳам кузатиляпти. Бу ҳақда вилоятнинг Бўстон туманидаги фермерлар Озодликка маълум қилди.\n“Ариқлар четида озгина тут дарахтлари бор. Лекин пилла учун фермерга катта-катта режа қўйишган. Кўпчилик режани бажара олмади. Сводка учун фермерлардан бир кило пилла учун 15 минг сўмдан пул олишди. “Агропилла” ходимларига бердик пулни. Айрим фермерлар 400 килогача сотиб олди. Бу ҳар йили сводка учун қилинадиган иш. Неча йилдан бери пилла боқсам, ҳар йили режани қоғозда бажараман. Шуни қилмасам, еримни олиб қўяди. Мажбурман”, дейди аноним қолиш шарти билан гапирган бўстонлик фермер.\nОзодликка ҳар пилла мавсумида шу каби шикоятлар кўплаб бўлади.\nОзодлик пилла етиштириш бўйича масъул ташкилот – “Ўзбекипаксаноат” уюшмаси расмийларидан бири билан 15 июнь куни телефон орқали боғланди.\nИсмини очиқламаётганимиз мулозим пилла режасини бажара олмаган фермерлардан пул олинаётганини инкор қилмади:\n“Ҳозир ипакчилик корхоналари давлатдан ёрдам олмайди. Улар пилла уруғини олиб келиб, уни жонлантириб, қайта ишлаб, то ипакка келтиргунча ҳаражат қилади. Корхона фермерларнинг боқиб бермаган пилласи учун 40 минг сўмдан пул олса, буни ҳаражати учун оляпти. Мажбурликдан оляпти. Корхона пул ўрнига пилла олгани маъқул. Агар корхона бу пулни олмаса, у ўз ҳаражатларини қоплай олмайди. Станоклар тўхтаб қолади. Ишчилар кетиб қолади”.\n2017 йили президент Мирзиёев 2021 йилгача Ўзбекистонда пилла етиштириш ҳажмини 50 фоизга кўпайтириш ҳақидаги махсус фармонни имзолади.\nУшбу фармондан келиб чиқиб, жорий йилда тўрт мавсумда ипак қурти боқиш белгиланган бўлиб, жами 21 минг тонна пилла топшириш режаланган.\n“Бу йил совуқ келгани учун биринчи мавсум кечикди. Баҳорги табиий офатлар сабаб уруғни жонлантирмай турдик. Лекин ёмғир кўп ёққани сабаб тут барглари яхши ривожланди. Бу йил ҳосил мўл бўляпти. Биз 1-2 мавсумнинг ўзидаёқ режани бажарамиз, деб турибмиз. Фермерлар Озодликка мурожаат қилгани учун уялсин. Фермерларга ёрдам берамиз, деб биз фақат командировкада юрибмиз. Биз фермерлардан пул олмайлик. Улар пиллани қилиб берсин. Уларнинг ўзлари дангасалик қилгани сабаб пилла режасини бажара олмайдида, кейин Озодликка шикоят қилади”, деди “Ўзбекипаксаноат” уюшмаси расмийси.


"Сунбуланинг сўнгги оқшоми" китоби, Санжар Турсунов\nШеърият – муболағани, оширма гапни кўтариши мумкин. Ерни осмонга олиб чиқиб, фалакни заминга тушириб санъат яратиши мумкин. Аммо, насрда йўл бошқа – қаламкаш бор санъатини ҳақиқат ва мантиқ устига қуришга мажбур.\nСанжар Турсуновнинг ушбу бир тўплам ва бир ҳўплам қисса ва ҳикоялари ҳаётнинг энг оддий лаҳзаларидан, энг оддий воқеаларидан гўзал картиналар яратгани билан қадрли.\nСунбуланинг сунгги окшоми


Сергелида муҳтожларга пул тарқатилиши масаласи кўтарилди. Масъуллар аҳоли билан учрашди\nЎзбекистон 09:27 / 02.08.2020 32239\nТўпланганлар Ўзбекистонда эҳтиёжманд оилалар учун 30 июндан бошлаб берилаётган нақд пул шаклидаги маблағларнинг масъуллар томонидан тўғри тақсимланмагани давоси, шунингдек, маблағлар тақсимланишидаги айрим тушунмовчиликлар сабаб норозилик билдиришди.\nВоқеа жойида бўлиб қайтган Kun.uz мухбири хабар беришича, юзлаб кишилар масалага бевосита жавобгар ҳукумат вакиллари етиб келгунга қадар Миллий гвардия ва Ички ишлар органлари ходимлари томонидан назорат қилиб турилган.\n«Эшитишимча, қийналган оилаларга ёрдам пули берилаётган экан. Бизга бу бўйича ҳеч ким ҳеч нарса демади. Шу сабаб президент халққа бераётган ёрдамини олишни учун ҳокимият биносига келдик. Биз ёрдам пули олишдан умидвормиз», – дейди Зилола исмли аёл.\nЗилоланинг қўшимча қилишича, унинг турмуш ўртоғи йўқ, қўлида эса икки нафар фарзанди бор.\nЁрдам пули «темир дафтар»га кирганларга берилиши айтилган эди, сиз бу рўйхатга кирганмисиз, дея берилган саволга суҳбатдошимиз рўйхатда йўқлиги, маҳалла раиси эса унинг бу бўйича мурожаатларига эътибор қаратмаганини айтди.\nКўп ўтмай, аҳоли вакиллари йиғилган туман ҳокимлиги биноси ёнига ҳукумат вакиллари: Бош вазир ўринбосари – Иқтисодий тараққиёт ва камбағалликни қисқартириш вазири Жамшид Қўчқоров, Маҳалла ва оилани қўллаб-қувватлаш вазири Раҳмат Маматов, Тошкент шаҳар ҳокими Жаҳонгир Ортиқхўжаев ва бошқа масъуллардан иборат катта гуруҳ етиб келди.\nУлар аҳоли вакиллари билан бўлган дастлабки учрашувда тумандаги эҳтиёжманд оилалар учун берилган маблағлар қайта кўриб чиқилиши ва фуқароларнинг мурожаатлари бевосита барча маҳалла ҳудудларига бориб ўрганилишини билдирди.\nЙиғилганлар эса муаммолари кўриб чиқилиши ва адолатли ҳал қилинишидан умид қилган ҳолда ўз уйларига қайтишди. Уларни ўз маҳаллаларига етказиш учун шаҳар ҳокимлиги ва Тошкент шаҳар ички ишлар бош бошқармаси томонидан автобуслар ташкил қилинди.\nШу куни масъуллар гуруҳи тумандаги бир нечта маҳаллага бориб, аҳоли вакиллари билан уларнинг муаммолари юзасидан очиқ мулоқот ўтказди.\n«Ҳумо» маҳалласида яшовчиларнинг масъуллар билан мулоқотда айтишича, маҳалла фуқаролар йиғини масъуллари ёрдамга муҳтожлар учун ажратиладиган маблағлар бўйича рўйхат тузишда кўпчилик билан маслаҳатлашмаган.\n«Мен уйда ёлғиз аёлман. Қизим оиласидан ажрашган, унинг икки нафар фарзанди бор. Ўзи янги олган уйимизнинг кредитини тўлаш учун Туркияга кетган.\nТўғрисини айтсам, рўйхатдан кўпчилик бехабар қолди. Маблағларни олувчиларнинг рўйхатларини тузишда қонун бузилиши ҳолатлари бўлиши мумкин. Бу ерда таниш-билишчилик бўлгани ҳақида ҳам гапиришмоқда. Ким билади дейсиз. Масъуллар ҳар хил рўйхатларни тузишда кенг аҳоли вакиллари билан маслаҳатлашиши керак», – дейди мулоқотда сўз олганлардан бири.\nҲолат юзасидан Тошкент шаҳар ҳокими Жаҳонгир Ортиқхўжаев тушунтириш берар экан, карантин барчани қийин аҳволга солиб қўйгани, аҳолининг бу норозилиги ҳам шунинг натижаси эканини таъкидлади.\n«Ким кутган экан бундай бўлишини? Биз қийин бўлса-да бунга мослашдик. Ҳозир ҳукумат ҳам имкон қадар аҳолига ёрдам беришга ҳаракат қиляпти, лекин аҳоли соғлиғини сақлаш учун ҳам карантин керак эди. Биз ҳам аҳолига ёрдам бериш, ҳам соғлиғини сақлашга интиляпмиз», деди у.\nШаҳар ҳокими моддий маблағлар тақсимланиши борасида гапирар экан, аҳоли таклифидан келиб чиққан ҳолда эндиликда ёрдамга муҳтож аҳолига маблағ тарқатиш учун рўйхатлар маҳалла йиғини раиси эмас, балки «домком»лар томонидан қилиниши, унга бу рўйхатни тузишда кўп қаватли уйларда яшовчи ёши улуғ кишилар маслаҳат беришини айтиб ўтди.\nБу ечим аҳоли вакилларини қаноатлантирди.\nМасъуллар гуруҳи бир неча соат давомида шу тартибда тумандаги Янги Чоштепа маҳалласи фуқаролари билан ҳам учрашув ўтказишди. Янги чоштепаликлар аҳолисининг масъулларга мурожаат ва эътирозлари ҳам шу мазмунда бўлди.\nУчрашувлар якунига кўра, Сергели туманида кўп қаватли уйларга масъул бўлган фаоллар, кўча бошилар томонидан моддий ёрдамлар учун қайта рўйхатга олиш ўтказилади. Шаҳар ҳокими фаолларни рўйхат тузишда виждонан ёндашишга чақирди.\nЯнги тузиладиган рўйхатлар асосида янги ҳафта бошларида фуқароларга маблағлар етказилиши ваъда қилинди.\nМулоқотларда айтилган айрим фикрларга кўра, ёрдамга муҳтож аҳолига бериладиган маблағларнинг тўғри тақсимлангани ва рўйхатга олиш жараёнининг шаффофлиги борасида ҳам қайта ўрганишлар ўтказилиши мумкин.\nЭслатиб ўтамиз, ҳукумат фармойиши билан республика бўйича «темир дафтар»га киритилган оилаларга тарқатиш учун 150 млрд сўм, шундан 25 миллиард Тошкент шаҳри учун ажратилган.\nПойтахт ҳокимлиги маълумотига кўра, ушбу маблағ 30-31 июль кунлари рўйхат асосида тарқатилган. Ҳокимлик шаҳарда 20 минг 841та оила «Темир дафтар»га киритилгани, бу рўйхат янгиланиб туришини маълум қилганди.\nБунда ташқари, президент фармони билан аъзолари 1,7 миллиондан ортиқ бўлган 400 мингта муҳтож оилага қўшимча 200 миллиард сўм ажратилган. Ушбу маблағ ҳам «темир дафтар»га киритилган оилаларга 15 августга қадар тарқатиб чиқилади.\nМоддий ёрдам оладиган оилалар рўйхати секторлар кесимида тузиб чиқилган бўлиб, пул тарқатилишини назорат қилиш ҳам сектор раҳбарлари зиммасига юклатилган.


Май – фуқаролар йиғини раислигига сайловлар ойи 25.04.2019 16:51\nАйни пайтда ушбу сайловга тайёргарлик ишлари қизғин бошлаб юборилган. Шу муносабат билан сайловни ўтказишга оид баъзи демократик принциплар ҳақида фикрлашиб олиш мақсадга мувофиқ. Зеро, мамлакатимизда адолатли фуқаролик жамияти ва демократик ҳуқуқий давлатни шакллантириш жараёнида адолатли ва эркин сайловлар ҳал қилувчи омиллардан ҳисобланади. Инчунун, сайлов демократиянинг энг асосий белгисидир. Айнан сайловлар воситасида халқ оммаси давлат ишларини бошқаришда бевосита ёки билвосита иштирок этадилар. Бинобарин, қонунларимизда ҳам фуқароларнинг сайловларда фаол иштирок этишлари учун халқаро андозаларга мос демократик тамойиллар ўрнатилган.\nСайлов ҳуқуқига оид умумэътироф этилган халқаро принциплар ва андозалар Бирлашган Миллатлар Ташкилотининг 1948 йилги “Инсон ҳуқуқлари умумжаҳон декларацияси”да, 1966 йилги “Фуқаролик ва сиёсий ҳуқуқлар тўғрисидаги пакт”ида, 1963 йилги “Ирқий камситишнинг барча шаклларини тугатиш тўғрисидаги декларацияси”да, шунингдек, Парламентлараро иттифоқ Кенгашининг 1994 йилги “Эркин ва адолатли сайлов принциплари тўғрисидаги декларацияси”да ва бошқа халқаро ҳужжатларда белгиланган. Буларга асосан сайлов ҳуқуқи соҳасига тааллуқли қуйидаги принцип ва ҳуқуқлар умумэътироф этилган андозалар сифатида тан олинади: умумий сайлов ҳуқуқи; тенг сайлов ҳуқуқи; тўғридан-тўғри сайлов ҳуқуқи; яширин овоз бериш йўли билан сайлаш; мунтазам ва мажбурий сайловлар; очиқ ва ошкора сайловлар; эркин сайловлар; ҳақиқий сайловлар; адолатли сайловлар; сайловларнинг мустақил сайлов комиссиялари томонидан ўтказилиши; сайловлар ва сайлов кампаниясининг давлат томонидан молиявий таъминланиши; сайловлар ва ташвиқот фаолиятининг давлат томонидан ахборот жиҳатдан қўллаб-қувватланиши; сайловларда миллий ва халқаро кузатувчиларнинг иштироки, фуқароларнинг ўз сайлов ҳуқуқлари ва эркинликлари бузилганлиги устидан шикоят қилиши ва бунинг учун тегишли жавобгарликнинг кўзда тутилганлиги.\nСайлов ҳуқуқининг мазкур умумэътироф этилган халқаро принциплари Ўзбекистоннинг сайловларга оид қонунларида ҳам\nмустаҳкамланган. Жумладан, “Фуқаролар йиғини раиси (оқсоқоли) сайлови тўғрисида”ги Қонуннинг 3-моддасига кўра, Фуқаролар йиғини раиси (оқсоқоли) сайловида Ўзбекистон Республикаси фуқароларининг иштирок этиши ихтиёрий ва эркиндир. Фуқароларни сайловда иштирок этишга ёки иштирок этмасликка мажбур қилиш мақсадида уларга таъсир кўрсатишга, шунингдек, уларнинг ўз хоҳиш-иродасини эркин билдиришига таъсир кўрсатишга ҳеч ким ҳақли эмас. Бунда мазкур маҳаллада доимий яшовчи, сайлов куни ўн саккиз ёшга тўлган фуқаролар сайлаш ҳуқуқига эга бўлади. Суд томонидан муомалага лаёқатсиз деб топилган фуқароларнинг сайловда иштирок этиши мумкин эмас. Сайловда фуқароларнинг иштирок этиш ҳуқуқларини бирон-бир тарзда бевосита ёки билвосита чеклаш тақиқланади.\nҚонунга биноан фуқаролар йиғини раиси (оқсоқоли) сайловини ташкил этиш ва ўтказиш ошкоралик, муқобиллик ҳамда тенг сайлов ҳуқуқи принциплари асосида амалга оширилади. Сайловни ташкил этиш ва ўтказиш очиқ ҳамда ошкора амалга оширилади. Сайлов ташкил этилаётганда ҳамда ўтказилаётганда фуқаролар йиғини (фуқаролар вакилларининг йиғилиши) ўтказиладиган сана, вақт ва жой тўғрисида фуқаролар воқиф этилади, фуқаролар йиғини раиси (оқсоқоли) лавозимига номзодлар ҳақида, овоз бериш якунлари тўғрисида хабардор қилинади.\nҚонунда кўрсатилганидек, сайловни ташкил этиш ва ўтказиш санаси, вақти ва жойи, сайловга қўйилган номзодлар тўғрисидаги ахборот Қорақалпоғистон Республикаси, вилоятлар ва Тошкент шаҳар фуқароларнинг ўзини ўзи бошқариш органлари фаолиятини мувофиқлаштириш бўйича кенгашларнинг расмий веб-сайтларига сайлов ўтказилишидан камида беш кун олдин жойлаштирилади. Сайловни ташкил этиш ва ўтказиш жараёни оммавий ахборот воситалари томонидан ёритиб борилади.\nҚонуннинг 6-моддасида белгиланганидек, сайлов муқобиллик принципи асосида ўтказилади. Бунга кўра, сайловда оқсоқол лавозимига икки ва ундан кўп номзод кўрсатилган ҳолда амалга оширилади.\nЮқоридагилар билан бирга оқсоқолни сайлашда фуқаролар жинси, ирқи, миллати, тили, дини, ижтимоий келиб чиқиши, эътиқоди, шахсий ва ижтимоий мавқеидан қатъи назар тенг сайлов ҳуқуқига эгадир. Сайловда ҳар бир иштирокчи бир овозга эга бўлади.\nФуқаролар йиғини раиси (оқсоқоли)ни сайлаш тартибидаги муҳим янгиликлардан бири эндиликда оқсоқоллар 2,5 йилга эмас, 3 йил муддатга сайланадилар. Сайловлар аввалгидек фуқаролар йиғинида, фуқаролар йиғинини чақириш имкони бўлмаган тақдирда эса, фуқаролар вакилларининг йиғилишида амалга оширилади.\nТаъкидлаш жоизки, сайловни ташкил этиш ва ўтказишда давлат органлари фуқаролар йиғинларига кўмаклашади, зарур ҳолларда эса уларни бинолар, транспорт ва алоқа воситалари билан таъминлаши шарт.\nФуқаролар йиғини раисини (оқсоқолини) сайлаш тартибидаги яна бир ўзгариш шундан иборатки, эндиликда сайловлар фақат яширин овоз бериш орқали, яъни сайлов бюллетенларини тўлдириш йўли билан амалга оширилади. Илгари овоз бериш яширин ёки очиқ овоз бериш йўли билан амалга оширилиши мумкин эди.\nФуқаролар йиғини раисини (оқсоқолини) сайлаш тартибидаги яна бир демократик ўзгариш шундан иборат бўлдики, сайловда ҳовлилар, уйлар ва кўчалардан вакиллик нормасини илгаригидек тегишли комиссия белгиласа ҳам, бироқ, бунда фуқаролар вакилларининг сони сайловда иштирок этиш ҳуқуқига эга бўлган фуқаролар умумий сонининг камида 12 фоизини ташкил этиши шарт қилиб белгиланди.\nЮқоридагилар билан бир қаторда, раисларни (оқсоқолларни) сайлашнинг белгиланган тартиб-таомили бундан буён уларнинг маслаҳатчиларига нисбатан татбиқ этилмайдиган бўлди. Энди улар оқсоқол сайлови натижалари бўйича бир ой ичида, фуқаролар йиғини кенгашини, фаолиятининг асосий йўналишлари бўйича комиссияларни ва тафтиш комиссиясини шакллантириш билан бир вақтда сайланади.\nШундай қилиб, қонунларимиз Фуқаролар йиғини раиси (оқсоқоли) сайловини умумий, тенг, тўғридан-тўғри сайлов ҳуқуқи асосида яширин овоз бериш йўли билан амалга оширилишини кафолатлайди. Шунингдек, сайловларнинг мунтазам ва мажбурий, очиқ ва ошкора, эркин ва адолатли тарзда ўтказилиши учун ҳуқуқий тартиботлар белгилайди. Сайловлар давлат томонидан молиявий таъминланади ва ахборот жиҳатдан қўллаб-қувватланади. Шу жиҳатдан сайловга оид қонунларимиз ўзининг демократик тамойиллари билан халқаро андозаларга тўла-тўкис мос келади.\nТДЮУ Давлат ва ҳуқуқ назарияси ва тарихи кафедраси профессори


Ғазо секторида исроиллик ҳарбийлар қуролланмаган икки фаластинликни отиб ўлдиргани хабар қилинди.\n15 декабр 2019, Тошкент вақти: 21:24\nИсроил ҳарбийлар маълумотига кўра, бир неча фаластинликлар Исроил ҳудудига ўтишга уринган вақтда исроил ҳарбийлари уларга қарата ўт очган.\nНатижада икки фаластинлик ҳалок бўлган, яна 4 одам Исроил ҳудудига ўтиб кетган. Аммо кейинчалик улардан бири қўлга олинган. Қолган 3 нафар фаластинликни қидириш ишлари давом этмоқда.\nЎтган тунда Ғазо секторида Исроил ҳарбийлари, Фаластин жанггарилари бир неча бор фойдаланган 10та бўш бинони йўқ қилиб ташлади.


Туркия Бош вазири Девони ҳузуридаги Туркия Ҳамкорлик ва мувофиқлаштириш агентлигининг (TIKA) Тошкентдаги ваколатхонаси раҳбари Али Эҳсон Чағлар бошчилигидаги делегация Ўзбекистон Республикаси ИИВга ташриф буюрди. Меҳмонлар билан ИИВ Ташкилий департаментининг Юридик таъминлаш бошқармаси бошлиғи ўринбосари\nАзамат Раджапов суҳбатлашди.\nTIKA Туркияни тарихий ва маданий ришталар билан боғлаган давлатлар ўртасидаги ҳамкорликни мустаҳкамлаш мақсадида 1992 йилда ташкил этилган. 2002 йилгача TIKA 12 та филиал очиб, 2500 дан зиёд турли йўналишдаги лойиҳа ва дастурларни амалга оширди. Агентлик Туркиянинг фаол ва принципиал ташқи сиёсатига мувофиқ, ўзи фаолият олиб бораётган мамлакатлар сонини ошириб бормоқда. Бугунги кунда TIKA 59 та давлатда 61 та дастурни рўёбга чиқариш бўйича мувофиқлаштириш марказларига эга бўлган, 170 та мамлакатда ўз фаолиятини юритаётган йирик ташкилотдир.\nУчрашувда инсон ҳуқуқларини ҳимоя қилишга оид ишларнинг ҳолати, суд-ҳуқуқ ва ҳуқуқ-тартибот соҳаларида олиб борилаётган ислоҳотлар ҳамда уларнинг натижалари муҳокама этилди. Мулоқот чоғида таъкидланганидек, Ўзбекистонда, жумладан, ички ишлар органлари тизимида амалга оширилаётган туб ўзгаришлар, авваламбор, фуқароларнинг ҳуқуқ ва эркинликларини ҳимоя қилишга қаратилгандир. Меҳмонлар\n2017–2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси билан таништирилди.\nМазкур ҳужжатни амалга ошириш жараёнида суд ҳокимиятининг тўла мустақиллигини таъминлаш, одил судлов сифати ва шаффофлигини ошириш, «Хабеас корпус» институтини кенг жорий этиш, коррупцияга қарши курашишнинг самарали тизимини яратиш, адолат ўрнатиш ва ишнинг тўғри ҳал этилиши учун муҳим бўлган бошқа масалаларда, шунингдек, қонуний, асосланган ва адолатли қарор чиқаришда суд ва тергов органларининг масъулиятини оширишга қаратилган бир қатор норматив-ҳуқуқий ҳужжатлар қабул қилингани қайд этилди. Эътироф этилганидек, Ҳаракатлар стратегияси амалга оширилаётган қисқа давр ичида ички ишлар органлари фаолиятини такомиллаштириш масалаларига оид 100 га яқин қонун ҳужжатлари қабул қилинди. Жумладан, ички ишлар органлари тизимида олиб борилаётган ислоҳотларга алоҳида эътибор қаратилди.\nУчрашув якунида Али Эҳсон Чағлар 2017–2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини рўёбга чиқариш доирасида мамлакатимиз раҳбариятининг инсон ҳуқуқларини ишончли ҳимоя қилиш соҳасида амалга оширган чора-тадбирлари ва уларнинг натижаларини юқори баҳолади. Бу эса, ўз ўрнида, Ўзбекистоннинг жаҳон майдонидаги нуфузига ижобий таъсир кўрсатаётгани таъкидлаб ўтилди. Шунингдек, ички ишлар органларининг инсон ҳуқуқларини таъминлашга оид фаолиятидаги катта ва ижобий ўзгаришлар ҳам делегация аъзоларида яхши таассурот қолдирди.\nУчрашув иштирокчилари келгусида ҳам ўзаро манфаатли ҳамкорлик масалалари бўйича очиқ мулоқот ўтказишга умид билдиришди.\nАли Эҳсон Чағ


РФ Хавфсизлик кенгаши котиби расмий ташриф билан Ўзбекистонга келади\nНиколай Патрушев октябрь ойи охирида Ўзбекистон ва Тожикистонда расмий ташриф билан бўлади. У хавфсизлик кенгаши аппаратлари линиялари бўйича маслаҳатларда иштирок этиши кутилмоқда\nТОШКЕНТ, 30 окт - Sputnik. Россия Федерацияси Хавфсизлик кенгаши котиби Николай Патрушев Ўзбекистон ва Тожикистонга расмий ташриф билан келади, деб хабар қилмоқда РИА Новости.\nХорижий махсус хизматлар катта киберҳужум тайёрламоқда – Патрушев\n"Николай Патрушев 30 октябрь куни Душанбеда ва 31 октябрь Тошкентда хавфсизлик кенгаши аппаратлари линиялари бўйича Россия-Тожикистон ва Россия-Ўзбекистон маслаҳатлашувларни ўтказади", - дейилади хабарда.\nПатрушев сафарининг бош мақсади хавфсизлик кенгашлари линияси бўйича қатор маслаҳатлашувларни ўтказишдан иборат.\nТаъкидланишича, РФ Хавфсизлик кенгаши котиби ҳамкасблари билан Афғонистон билан чегарадаги вазиятни муҳокама қилади. Охирги марта бу каби учрашув Бишкекда ШҲТ саммитида бўлиб ўтган. РФ ва Ўзбекистон Хавфсизлик кенгаши котиблари икки мамлакат аппаратлари ўртасидаги 2018-2019 йилларга мўлжалланган ҳамкорлик режаси муваффақиятли амалга оширилаётганини тасдиқлаган эдилар. Томонлар шунингдек, Россия-Ўзбекистон муносабатлари, хусусан, халқаро ва регионал майдонлардаги ҳамкорликни муҳокама қилишган эди.


Ўртачирчиқ туманида чақалоқни 100 доллар ва 900 минг сўмга сотмоқчи бўлган шахслар қўлга олинди\n09:45 / 13.05.2017\nОдам савдоси - инсон, унинг шаъни, қадр қиммати осойишта турмуши ҳамда келажагига таҳдид солади. Бу уюшган жиноятчилик кўринишларидан бири бўлиб, гирдобига асосан ёшларни ва аёлларни тортаётганлиги билан барчада катта ташвиш ва хавотир уйғотмоқда. Ўртачирчиқ туманида ҳуқуқни муҳофаза қилувчи органлар ҳамкорлигида ўтказилган тадбир натижасида эндигина бир неча кунлик бўлган чақалоқ “олди-сотдиси”нинг олди олинди, хабар беради Тошкент вилояти ИИБ матбуот хизмати\nЎртачирчиқ тумани тиббиёт бирлашмасига қарашли туғруқхонада ҳамшира бўлиб ишловчи 1967 йилда туғилган Гавҳар Олимова (барча исм-фамилиялар ўзгартирилган), шу туманда яшовчи 1996 йилда туғилган Гулруҳ Очилова ва унинг онаси 1972 йилда туғилган Маҳбуба Очиловалар олдиндан жиноий тил бириктириб, Гулруҳ Очилованинг шу йил 12 апрель куни туғилган қиз фарзандини Ўртачирчиқ тумани тиббиёт бирлашмасига қарашли туғруқхона ҳовлисида 100 АҚШ доллари ва 900 000 сўмга сотаётган вақтда ушланди. Энди бу фуқаролар қонун олдида бирдек жавоб беришади.\nОдам савдоси ва ушбу хавфли жиноят билан боғлиқ ҳаракатларнинг олдини олиш ва унга қарши кескин курашишга қаратилган Қарорлар ижроси бўйича бугун маҳалла фаоллари ўртасида соҳа мутахассислари жалб этилган ҳолда турли учрашув ва тадбирлар ўтказилмоқда. Асосий мақсад, ҳуқуқий демократик давлат қуриш йўлида дадил одимлаётган юртимизнинг ҳар бир фуқароси ўзини ушбу ишга масъул деб билишидир. Ана шундагина ҳар қандай иллатнинг олди олинади ва бугунги амалга оширилаётган барча саъй-ҳаракатлар зое кетмайди.\nодам савдоси Ўртачирчиқ


Машъум “Титаник” фожиаси юз берганига 104 йил бўлди - Yoshlar.com\n“Титаник” йўловчилар лайнерининг фалокатга учраши дунёдаги энг катта денгиз ҳалокатларидан бири бўлган. Фожиа оқибатида 2229 йўловчи ва экипаж аъзоларидан 1517 нафари ҳалок бўлган. Омон қолган 712 йўловчини “Карпатия” қутқарув кемаси йиғиб келган.\nБу машъум ҳалокат ижтимоий адолатсизликка нисбатан муносабатларни ўзгартирди, Атлантика океанида йўловчи ташиш ҳуқуқларига ўз таъсирини кўрсатди, кема бортида қутқарув қайиқларини етарлича миқдорда бўлишига қўйилган талабни янада кучайтирди ҳамда Халқаро муз хизматининг яратилишишга сабаб бўлди.\n2016 йилнинг 14 апрель санасида тарихдаги энг машҳур кемалардан бирига айланган “Титаник”нинг сувга ғарқ бўлганига 104 йил бўлди. Мазкур фожиа асосида бир қанча китоб ва фильмлар яратилган, кўргазма ва ёдгорликлар ташкил этилган.\n“Титаник” 1912 йилнинг 10 апрелида Саутгемптон (Англия)дан ўзининг биринчи ва охирги рейсини амалга оширган. Нью-Йорк томон сузиш чоғида “Титаник” Шербур (Франция) ва Квинстаун (Ирландия)га кириб ўтади. Тўрт кундан сўнг, 1912 йилнинг 14 апрель куни йўлда маҳаллий вақт билан соат 23:40да кема айсберг билан тўқнашиб кетади.\nСоат 2:20да “Титаник” икки қисмга бўлиниб кетади ва сув тубига ғарқ бўлади. У вақтда кема борти ичида мингга яқин инсон бўлган. Муздек сувда қолган кишилар гипертомиядан ҳалок бўлишган.\nКемада ўша даврнинг энг бадавлат кишилари жам бўлган эди: миллионер Жон Жейкоб Астор, Бенжамин Гугенхайм ва Исидор Штраус, шунингдек, мингдан ортиқ Ирландия, Скандинавия ва бошқа мамлакатларнинг муҳожирлари Америкада янги ҳаёт бошлаш учун кемага чиқишган.\n“Титаник” 1909 йилдан 1911 йилгача қуриб битказилган. Илк саёҳатини амалга оширганида кема дунёнинг энг улкан йўловчи лайнери деб эътироф этилганди.\n"Титаник" урилган деб тахмин қилинган айсберг.\nКеманинг ошхонаси. Бортда спортзал, сув ҳавзаси, кутубхона, юқори мансабдагилар учун ресторанлар ва ҳашаматли кабинетлар жойлашган.\n“Титаник” бортидаги иккинчи табақа вакиллари учун ажратилган хона. Иккинчи табақа вакилларининг 90 фоизини эркаклар ташкил этган ва биринчи қутқарув қайиқлари аёллар ва болаларга берилгани учун улар чўкаётган кемада қолиб кетишган.\nКема капитани — ўз даврида машҳур лайнерларни бошқарган Эдвард Жон Смит.\n“Титаник” узунлиги 269,1 метр, кенглиги 28,19 метрни ташкил этган бўлиб, 52 минг тоннани кўтара олишга қодир бўлган.\nСуратда капитаннинг биринчи ёрдамчиси Уильям Макмастер Мэрдок тасвирланган. У Шотландиянинг Долбитти шаҳрида қаҳрамонга айланган. Бироқ, кўплаб “Оскар” мукофотларини қўлга киритган Жеймс Кэмеронниг “Титаник” фильмида Мэрдок персонажи қўрқоқ ва қотил сифатида кўрсатилган.\nЧўккан кеманинг сув тубидаги суратлари\nКемадан топилган буюмлар